
Ja  pimeys  tuli 


Hannnu  Karttunen 


En  nyt  tarkoita  viime  kesän  suurta  fiaskoa,  auringonpimennystä,  joka  jäi  useim¬ 
milta  näkemättä  pilvisen  sään  vuoksi.  Toki  siihenkin  liittyi  kaikenlaista  surku¬ 
hupaisaa  pseudotiedettä,  mutta  siitä  toisaalla.  Tarkoitan  sellaista  henkisen  pi¬ 
meyden  muotoa,  jonka  uhriksi  joutuneella  ei  ole  minkäänlaista  mahdollisuutta 
vaikuttaa  asiaan. 

Humpuukin  puolestapuhujat  sanovat  mielellään  skeptikoille,  että  antaa  jo¬ 
kaisen  uskoa,  mihin  haluaa.  Eihän  heidän  opeistaan  mitään  vaaraa  ole.  Jos 
suhtaudumme  asioihin  täysin  kyynisesti,  voisimme  ehkä  näin  ajatellakin.  Jos 
joku  homeopatiaan  uskova  kuolee  laiminlyötyään  asiallisen  hoidon,  se  on  hänen 
omaa  typeryyttään.  Tässähän  vain  toimii  jonkinlainen  luonnonvalinta,  joka  karsii 
pois  sopeutumattomat. 

Mutta  liikkeellä  on  myös  sellaista  pseudotiedettä,  joka  ei  jätä  tällaista  valin¬ 
nanvaraa.  Nykyisin  yhä  useammat  yhtiöt  käyttävät  erilaisia  hämäräperäisiä  me¬ 
netelmiä  palkatessaan  työntekijöitä.  Euroopan  skeptikkojen  kokouksessa  Brysse¬ 
lissä  esitettiin  arvio,  että  Ranskassa  jopa  70-80%  yhtiöistä  käyttää  työntekijöitä 
valitessaan  grafologiaa,  astrologiaa,  morfopsykologiaa  (eli  henkilön  kuvaan  pe¬ 
rustuvaa  psykologista  analyysiä)  tai  muita  vastaavia  menetelmiä. 

Yleisimmin  käytetty  pseudotieteellinen  testausmenetelmä  lienee  grafologia. 
Sen  pätevyydestä  on  näkynyt  huomattavasti  vähemmän  kritiikkiä  kuin  esimer¬ 
kiksi  astrologiasta  tai  homeopatiasta.  Asiasta  kiinnostuneen  kannattaa  tutustua 
The  Skeptical  Inquirer  -lehden  numerossa  13/1  olleeseen  Adrian  Furnhamin  ar¬ 
tikkeliin,  josta  löytyy  lisää  viitteitä. 

On  jollakin  tavoin  ymmärettävää,  että  esimerkiksi  korkea  ikä,  sairaus  tai  vie¬ 
läpä  voimakas  aggressiivisuuskin  saattavat  heijastua  myös  henkilön  käsialaan. 
Mutta  miten  jokin  abstraktimpi  ominaisuus,  kuten  rehellisyys,  voisi  näkyä  kirjoi¬ 
tuksesta?  Teoriat  luonteen  ja  käsialan  yhteyksistä  perustuvat  pikemmin  maagi¬ 
seen  vastaavuusperiaatteeseen  kuin  tilastollisiin  tutkimuksiin.  Grafologian  teo¬ 
reettinen  perusta  tai  perusteettomuus  ei  kuitenkaan  ole  oleellisin  kysymys.  Tär¬ 
keintä  on  selvittää,  toimiiko  grafologia  vai  ei.  Tieteellisissä  aikakauslehdissä 
julkaistut  tulokset  ovat  olleet  kovin  negatiivisia. 

Viime  syksynä  sain  henkivakuutusyhtiö  Novan  lähettämän  kutsun  Finanssi-89 
-messuille.  Kutsun  yhteydessä  tarjottiin  tilaisuutta  grafologin  analyysiin.  Kevät¬ 
talvella  sitten  saapui  nimikirjoitukseni  perusteella  tehty  luonneanalyysi.  Se  on 

paperinpala,  joka  sisältää  täsmälleen  seuraavat  sanat:  joustava,  itserakas,  mää¬ 
rätietoinen,  riippumaton,  voimakas-sitkeä,  viettelevä,  herkkäuskoinen,  impulsii- 
vi,  monipuolinen,  kokenut,  oikutteleva,  intohimoinen.  Siinäpä  sellainen  joukko 
ominaisuuksia,  joista  taatusti  muutama  osuu  pakostakin  aina  oikeaan.  Kovin  sel¬ 
keää  kuvaa  persoonallisuudestani  en  kyllä  tuon  perusteella  saanut,  ovathan  jotkin 
ominaisuudet  selvästi  ristiriitaisia.  Tällainen  saattaa  ehkä  tuntua  hauskalta  lei¬ 
kiltä,  mutta  mitäpä  jos  vakuutusyhtiö  todellakin  käyttää  tuollaisia  "analyysejä" 
hakemuksia  käsitellessään? 

Grafologian  asemasta  Suomessa  ei  ole  paljoa  puhuttu.  Tekniikka  ja  talous 
-lehdessä  heinäkuun  27.  päivänä  ollut  astrologiaa  ylistänyt  juttu  antaa  viitteitä 
siitä,  että  astrologit  ovat  pyrkimässä  yritysten  neuvonantajiksi  myös  Suomessa. 
Siten  on  odotettavissa,  että  myös  kaikenlaiset  muut  mystiset  menetelmät  tulevat 
saamaan  yhä  enemmän  merkitystä. 

Optio-lehdessä  kerrottiin  elokuun  23.  päivänä  persoonallisuustestistä,  jonka 
on  kehittänyt  skientologian  perustajana  tunnettu  L.  Ron  Hubbard.  Testiin  kuuluu 
200  kysymystä,  joihin  vastaamiseen  menee  aikaa  korkeintaan  tunti.  Testin  perus¬ 
teella  tehtyjen  henkilövalintojen  väitetään  osuvan  oikeaan  94-96  -prosenttisesti. 
Tällaisten  tarkkojen  lukujen  esittäminen  varsin  epämääräisesti  määritellystä  asias¬ 
ta  on  jo  sinänsä  epäilyttävää.  Lisäksi  vaikutelmaksi  jää,  että  ilman  testiä  työhön¬ 
otto  olisi  todella  onnen  kauppaa.  Jos  liikeyritys  on  valmis  maksamaan  yhdestä 
tällaisesta  arveluttavasta  pikatestistä  parituhatta  markkaa,  sopii  epäillä  paitsi  sen 
psykologista  tietämystä  myös  liiketaloudellisia  kykyjä. 

Tämäntyyppiset  hämäräperäiset  menetelmät  työntekijöiden  valinnassaja  muus¬ 
sakin  liiketoiminnassa  edustavat  New  Age  -liikkeen  mukanaan  tuomaa  uudenlais¬ 
ta  rasismia.  Kun  ihminen  luokitellaan  käsialan  tai  tähtimerkin  mukaan,  hänellä 
itsellään  ei  enää  ole  mahdollisuutta  vaikuttaa  asiaan.  Yhtä  hyvin  työntekijät 
voitaisiin  valita  silmien  värin  perusteella  tai  vaikka  rahaa  heittämällä.  Tässä  ol¬ 
laan  joutumassa  tilanteeseen,  jossa  pseudotieteellinen  ajattelu  todella  vaarantaa 
ihmisen  oikeusturvan. 

Koominen  ja  kallis  juttu 


Nils  Mustelin 


Ehkä  ei  ole  hämmästyttävää,  että  niinkin  lumoava  ja  lisäksi  harvinainen  luon¬ 
nontapahtuma  kuin  täydellinen  auringonpimennys  puhuttelee  voimakkaasti  myös 
rajatiedon  harrastajia  ja  inspiroi  heitä  tavallistakin  oudompiin  ja  itsevarmempiin 
väitteisiin.  Varhain  heinäkuun  22,  päivän  aamuna  tapahtunut  auringonpimennys 
tarjosi  tästä  ainakin  kaksi  hupaisaa  esimerkkiä. 

Auringonpimennys  ei  ole  meidän  päivinämme  enää  tähtitieteen  kannalta  niin 
tärkeä  tapahtuma  kuin  se  oli  vielä  50  vuotta  sitten,  mutta  sitä  suurempi  on  sen 
merkitys  mahtavana  ja  turisteja  houkuttelevana  näytelmänä. 

Tästä  oltiin  hyvin  tietoisia  varsinkin  Joensuussa,  jonka  sijainti  pimennysvyö- 
hykkeella  oli  miltei  ihanteellinen  ja  jossa  olikin  hyvissä  ajoissa  valmistauduttu 
juhlimaan  kunnolla  pimenevän  auringon  merkeissä.  Ainoa  mikä  voisi  vaaran¬ 
taa  taivaallisen  näytelmän  laadun  ja  menestyksen  oli  sää  ja  pimennyspäivän 
lähestyessä  kaupungin  päättäjät  joutuivatkin  huolestuneina  toteamaan,  etteivät 
sääennusteet  tuntuneet  alkuunkaan  rohkaisevilta.... 

Tässä  uhkaavassa  tilanteessa  rajatieteilijät  kuitenkin  puuttuivat  rohkeasti 
leikkiin.  Eräs  paranormaaleihin  ilmiöihin  erikoistunut  ryhmä  teki  Joensuun  kau¬ 
pungille  suurenmoisen  tarjouksen:  poistamme  pilvet  ja  takaamme  kirkkaan  tai¬ 
vaan,  jos  saamme  tästä  vaivasta  100  000  mk. 

Sitä,  mitä  menetelmää  tämä  ryhmä  olisi  käyttänyt,  ei  tiettävästi  paljastettu. 
Skeptikon  mieleen  tulee  kuitenkin  helposti  useita  kiehtovia  vaihtoehtoja:  Taka¬ 
perin  suoritettu  intiaanien  sadetanssi.  Levitaatioilmiön  soveltaminen  pilviin,  niin 
että  ne  nousisivat  ilmakehästä  ulkoavaruuteen.  Telepaattinen  avunantopyyntö 
lähimmälle  lämpösäteillä  varustetulle  ufo-partiolle.  Suora  vetoomus  muinaisten 
egyptiläisten  Ra-jumalan  nykyiseen  inkarnaatioon,  joka  ehkä  sattumalta  asuu 
Joensuussa. 

Jostakin  syystä  Joensuun  kaupunki  kuitenkin  hylkäsi  loistavan  tarjouksen, 
ja  sitten  kävi  niin  kuin  kävi.  Aurinko  nousi  toki  kauniina  ja  tummanpunaisena 
sirppinä,  mutta  kohta  yhä  paksummat  pilvet  peittivät  yhä  enemmän  sen  kape- 
nevasta  muodosta.  Ja  maailma  ei  saanut  koskaan  tietää,  mihin  tämä  pararyhmä 
olisi  pystynyt,  jos  kaupunki  olisi  suhtautunut  asiaan  myönteisesti. 

Sitä  suuremman  tilaisuuden  näyttää  koko  maailmalle  rajatiedon  ylivoiman  ta¬ 
vanomaiseen  tieteeseen  verrattuna  sai  sen  sijaan  eräs  toinen  ryhmä,  Tampereen 

astrologinen  seura.  Pimennyksen  aattona  ilmestyneessä  Iltalehdessä  he  paljasti¬ 
vat  kansainvälisen  sensaation;  aurinko  ei  pimenekään  kello  4.53,  kuten  tähtitie¬ 
teilijät  väittävät,  vaan  vasta  tuntia  myöhemmin  eli  kello  5.53! 

Tamperelaisten  kollegojensa  puolesta  puhuva  helsinkiläinen  astrologian  har¬ 
rastaja  Timo  Luotonen  ei  jättänyt  lukijoille  epäilemisen  varaa;  väite  oli  100 
prosentin  varmuudella  totta".  Ja  astrologien  riemu  ei  tuntenut  mitään  rajoja: 
"Tämä  on  todella  hauska,  koominen  ja  kallis  juttu.  Meitä  se  naurattaa  kovasti, 
koska  olemme  niin  sanottuja  vaihtoehtotieteilijöitä.  Ja  nyt  me  näytämme,  miten 
homma  itse  asiassa  on..." 


SKEPTIKKO  8,  kesä/syksy  1990 


7 


Hämmästyttävintä  tässä  yhteydessä  ei  suinkaan  ole  se,  että  astrologit  onnis¬ 
tuivat  saamaan  väitteensä  julkisuuteen.  Iltalehden  huuhaa-rima  ei  liene  Suomen 
korkeimpia.  Vuosisatojen  toistuvat  virhe-ennusteet  ovat  kuitenkin  tehneet  astro¬ 
logit  hyvin  varovaisiksi.  Nykyisin  he  yleensä  välttävät  täsmällisiä  ja  empiirisesti 
testattavia  väitteitä  ja  keskittyvät  pikemmin  jo  tunnettujen  tosiasioiden  "selit¬ 
tämiseen"  tai  sisäisten  kokemusten  "tulkitsemiseen".  Vihdoinkin  tässä  oli  nyt 
hyvin  täsmällinen  ennuste,  joka  voitaisiin  lisäksi  jo  vaivaisen  vuorokauden  sisällä 
kiistattomasti  osoittaa  joko  todeksi  tai  vääräksi! 

Ennuste  oli  myös  toisella  tavalla  erikoinen.  Vaikka  astrologia  perustuu  koko¬ 
naan  aurinkokunnan  kappaleiden  liikkeisiin,  astrologit  eivät  tietenkään  itse  laske 
näitä  liikkeitä,  vaan  nojautuvat  täysin  tiedemiesten  suorittamiin  ratalaskelmiin. 

Valitettavasti  Iltalehden  jutussa  ei  kerrottu,  millä  tavalla  astrologit  olivat 
päässeet  sensaatiomaiseen  tulokseensa.  Toisaalta  astrologit  tiesivät  kyllä,  mistä 
tähtitieteilijöiden  "kömmähdys"  johtui:  Suomessa  käytetty  kesäaika  oli  tyystin 
unohdettu! 

Yhdestä  asiasta  voidaan  kyllä  olla  täysin  samaa  mieltä  Timo  Luotosen  ja 
hänen  tamperelaisten  kollegojensa  kanssa:  juttu  oli  todella  koominen,  vaikka 
ehkä  ei  ihan  Luotosen  tarkoittamassa  mielessä.  Kalliiksi  se  olisi  tullut  vasta  jos 
Finnair  olisi  noudattanut  astrologien  itsevarmaa  suositusta  ja  lykännyt  kaikkien 
13  pimennyslennon  lähtöajat  tunnin  verran  eteenpäin... 

Astrologien  kömmähdyksellä  saattoi  kuitenkin  olla  myönteinen  vaikutus.  Vain 
muutama  päivä  pimahduksen  -  anteeksi,  pimennyksen  -  jälkeen  ilmestyneessä 
Tekniikka  ja  Talous  -lehdessä  sama  Luotonen  ja  hänen  työtoverinsa  Vuokko  Coco 
mainostivat  kaunopuheisesti  astrologiaa  hyödyllisenä  apuvälineenä  yritysten  pää¬ 
töksenteossa.  Ehkä  ainakin  jotkut  yritysjohtajat  saivat  ahaa-elämyksen  lukies¬ 
saan  esimerkin  vientimyyjästä,  "jonka  astrologisella  kartalla  New  York  merkitsee 
suurta  riskiä  tulla  petetyksi"?  Ehkä  he  oivalsivat,  että  todella  suuren  riskin  tulla 
petetyksi  ottaa  se,  joka  kuuntelee  astrologien  neuvoja. 

Skeptikkojen  kokous  Brysselissä 

Hannu  Karttunen,  Matti  Virtanen 


Eurooppalaisten  skeptikkojen  neljäs  yhteinen  kokous  pidettiin  tänä  vuonna  Brys¬ 
selissä  10.  ja  11.  elokuuta.  Eurooppalaisten  yhdistysten  toistaiseksi  vähäisen 
yhteistyön  vuoksi  kokouksen  järjesti  käytännössä  Yhdysvaltain  skeptikkojen  kat¬ 
tojärjestö  CSICOP.  Isännän  ääntä  käytti  CSICOPin  nokkamiehiin  kuuluva  New 
Yorkin  valtionyliopiston  filosofian  professori  Paul  Kurtz.  Hän  kertoi,  että  tuo¬ 
reimpien  laskujen  mukaan  eri  puolilla  maailmaa  on  70  skeptikkoyhdistystä,  ja 
niistä  20  on  eurooppalaisia.  Skeptikkojen  lehtiä  on  jo  nelisenkymmentä. 

Parapsykologiassa  tuttu  Atlantin-vaikutus  (Amerikassa  onnistunutta  koetta 
ei  saada  toistetuksi  Euroopassa  ja  päinvastoin)  tuntui  hieman  keskeneräisissä 
kokousjärjestelyissä.  Kokouspaikalle  oli  sangen  vaikea  löytää,  eikä  kuulluilla  esi¬ 
telmillä  ollut  mitään  yhteistä  teemaa  —  muutaman  puhujan  luennosta  puuttui 
otsikko  kokonaan,  joten  oli  hieman  vaikea  ymmärtää,  mihin  milloinkin  tähdättiin. 
Ensi  vuonna  järjestelyjen  pitäisi  olla  jämptimpiä,  sillä  seuraavan  kokouksen  kut¬ 
sui  koolle  Alankomaiden  tehokkaaksi  kehuttu  Skepsis-yhdistys.  Kokous  pidetään 
Amsterdamissa  todennäköisesti  3-4.  lokakuuta  1991.  Vuoden  1992  kokousta 
suunnitellaan  alustavasti  pidettäväksi  Bilbaossa  Espanjan  Baskimaassa. 

Brysselissä  ensimmäisen  päivän  esitelmät  käsittelivät  paranormaalien  usko¬ 
musten  asemaa  eri  maissa.  Pikaesitelmien  otsikkona  oli  "The  State  of  paranormal 
belief  in  country  X"  ja  puhujina  olivat  Michael  Hutchinson  Englannista,  Lars  Pe¬ 
ter  Jepson  Tanskasta,  Alain  Mey  Ranskasta,  Amardeo  Särmä  Länsi-Saksasta  ja 
Matti  Virtanen  Suomesta.  Vajaat  sata  seminaarivierasta  odottivat  myös  tietoja 
Neuvostoliiton  tilanteesta,  mutta  valitettavasti  sikäläisten  skeptikkojen  edustaja, 
leningradilainen  tiedetoimittaja  Vladimir  Lvoff  ei  päässyt  paikalle. 

Kuullut  katsaukset  eri  maiden  tilanteeseen  eivät  olleet  vertailukelpoisia,  koska 
mitään  yhtenäistä  mielipidetutkimusta  näistä  henkimaailman  asioista  ei  ole  tiet¬ 
tävästi  tehty.  Jo  tehtyjenkin  "galluppien"  tulkinnassa  riittää  ihmeteltävää:  Mic¬ 
hael  Hutchinsonin  mukaan  eräässä  mittauksessa  vuonna  1987  peräti  59  prosent¬ 
tia  briteistä  sanoi  uskovansa  kummituksiin,  mutta  toisessa  tutkimuksessa  1989 
uskovia  oli  "vain”  25  prosenttia.  Hutchinson  päätteli  ilmeisesti  aivan  oikein,  että 
tällaisista  numeroista  ei  kannata  tehdä  luotettavia  päätelmiä  ihmisten  asentei¬ 
den  muuttumisesta.  Tulokset  riippuvat  siitä  mitä  kysytään,  ja  siksi  näitä  asioita 
tutkittaessa  olisi  kysymykset  pidettävä  vuosikausia  ennallaan. 

Kysymisen  vaikeutta  päivitteli  myös  Matti  Virtanen  omassa  esityksessään 
suomalaisten  taikauskoista.  Hän  kertoi  Paholainen  asianajaja  -teoksessa  jul¬ 
kaistusta  suomalaisten  päätoimittajien  haastattelututkimuksestaan  ja  vertasi  sen 

lukuja  kirkon  teettämiin  Suomen  Gallupin  tutkimuksiin.  Valitettavasti  tämän 
vuoden  kirkollinen  gallup  ei  ollut  vielä  julkaisukypsä,  joten  uskosta  jälleensynty¬ 
miseen  ja  muihin  paranormaaleihin  asioihin  oli  vain  80-luvun  puolivälin  tietoja. 
Kirkon  tutkimuskeskuksen  johtaja  Harri  Heino  tosin  kertoi  elokuun  alussa,  että 
usko  jälleensyntymiseen  on  pysynyt  viime  vuodet  17  prosentissa.  Se  on  kolmisen 
kertaa  korkeampi  kuin  50-luvulla,  joilloin  samaa  asiaa  viimeksi  kysyttiin  täsmäl¬ 
leen  samalla  tavalla. 

Lars  Peter  Jepson  kertoi,  että  Tanskan  skeptikkoyhdistystä  ollaan  vasta  pe¬ 
rustamassa,  ja  tavoitteet  ovat  toistaiseksi  vaatimattomat.  Tanska  ei  hänen  mie¬ 
lestään  ole  hirveän  taikauskoinen  maa,  mutta  tekemistä  riittää  skeptikoillekin: 
Homeopaattinen  lääkintä  näyttää  leviävän,  ja  taikavarpuun  luotetaan  maasätei¬ 
lyn  mittarina.  Myös  suuret  kirjankustannusliikkeet  ovat  viime  aikoina  julkaisseet 
entistä  hämärämpiä  kirjoja. 


Uskoa  ja  epäilyä  Ranskassa 

Grenoblelainen  lääkäri  Alain  Mey  vahvisti  sen  sijaan  sitä  ennakkokäsitystä,  että 
ranskalaisilla  on  taipumusta  uskoa  ihmeisiin.  Homeopatia  ja  kaikki  muu  vaih¬ 
toehtoinen  lääkintä  ovat  hänen  mukaansa  hyvin  suosittuja  Ranskassa.  Huo¬ 
lestuttavampaa  hänen  mukaansa  on  kuitenkin  se,  että  ranskalaiset  työnantajat 
käyttävät  yhä  enemmän  pseudotieteellisiä  menetelmiä  työhönotossa.  Psykologi¬ 
sia  testejä  tehdessään  jopa  70-80  prosenttia  firmoista  pyytää  myös  grafologin, 
astrologin  tai  "rnorfopsykologin”  mielipiteen.  Kuuluupa  Ranskanmaalla  käytet¬ 
tävän  myös  erityistä  "aivopuoliskoprofiilia"  henkilön  sopivuuden  mittana.  Tällä 
tarkoitetaan  kuviota,  joka  kertoo  vasemman  ja  oikean  aivopuoliskon  keskinäisistä 
valtasuhteista  henkilön  päässä. 

Ranskalaiselle  fyysikolle  Henri  Brochille  myönnettiin  kokouksen  illanvietossa 
CSICOPin  ansioituneen  skeptikon  palkinto.  Nizzan  yliopiston  professori  Broch 
on  laatinut  opiskelijoidensa  avustuksella  Ranskan  valtion  ylläpitämään  Minitel- 
tietoverkkoon  skeptikkojen  (tai  zeteetikkojen)  ZET-osaston.  Tietoa  on  tallennet¬ 
tu  noin  3  500  sivua  useimmilta  yliluonnollisen  alueilta,  ja  sitä  pidetään  jatkuvasti 
ajan  tasalla.  Pyrkimyksenä  on,  että  Miniteliä  ahkerasti  käyttävät  astrologit  ja 
muut  pseudotieteilijät  eivät  saisi  liian  suurta  etumatkaa. 


Yhtenäisen  Saksan  ongelma 

Länsi-Saksan  GWUP-yhdistyksen  (Gesellschaft  zur  wissenschaftlichen  Untersuc- 
hung  von  Paravvissenschaften)  toiminnanjohtaja  Amardeo  Särmä  kiinnitti  huo¬ 
mion  rajatietolääkintään,  jota  alan  harrastajat  itse  kutsuvat  luontaislääkinnäksi 
tai  luonnonlääkinnäksi.  Saksassa  käytetään  vuosittain  noin  500  miljoonaa  Yh¬ 
dysvaltain  dollaria  luontaislääkkeiden  hankintaan,  ja  yliopistoja  painostetaan  ot¬ 
tamaan  luonnonlääkintää  opetusohjelmiinsa.  Särmän  mukaan  kaikki  puolueet 
kannattavat  luontaislääkinnän  tukemista,  tosin  eri  syistä:  kristillisdemokraattien 


10 


SKEPTIKKO  8.  kesä/syksy  1990 


mukaan  sen  tehosta  on  riittävästi  kokemusperäistä  näyttöä,  liberaalien  mieles¬ 
tä  vapaata  kilpailua  on  joka  tapauksessa  edistettävä,  ja  sosiaalidemokraatitkin 
haluavat  nyt  vähentää  valtion  valvontaa  lääkinnän  alalla. 

Särmän  mielestä  on  huolestuttavaa,  että  poliitikot  pyrkivät  tekemään  yhä 
useammin  tiedettä  koskevia  päätöksiä.  Hän  muistutti,  että  liittohallitus  myönsi 
kolme  vuotta  sitten  400  000  D-markan  määrärahan  maasäteilyn  ja  taikavarvun 
tutkimiseen.  GVVUPia  ei  päästetty  mukaan  suunnittelemaan  eikä  tekemään  ko¬ 
keita,  joissa  saatiin  hieman  satunnaista  parempia  tuloksia. 

Natsi-Saksassa  säädettiin  1930-luvun  lopussa  laki,  jonka  mukaan  kuka  ta¬ 
hansa  kunniallinen  vähintään  25-vuotias  Saksan  kansalainen  saattoi  ryhtyä  har¬ 
joittamaan  heilpraktikerin  eli  maallikkoparantajan  ammattia  lähinnä  muodollisen 
tutkinnon  jälkeen.  Itä-Saksassa  tämä  laki  kumottiin  50-luvulla.  Nyt  Saksan  yh¬ 
dentyessä  tulee  taas  vanha  Länsi-Saksan  laki  voimaan,  ja  puoskareille  avautuu 
uusi  suuri  markkina-alue. 

Itäsaksalainen  oikeuslääketieteen  tutkija  A.  Gertler  vertasi  maallikkoparanta- 
jia  liikennekoneen  lentäjään,  joka  ilmoittaa  matkustajille:  "Minulla  ei  ole  lento- 
lupakirjaa  eikä  mitään  koulutusta  lentäjäksi.  Mutta  teidän  täytyy  vain  luottaa 
minuun  kovasti,  niin  pääsemme  kyllä  perille." 

Gertlerin  mukaan  DDFbssä  oli  läpimädän  talousjärjestelmän  ohessa  ainakin 
jotakin  paremmin  kuin  lännessä:  sairaiden  hoitaminen  oli  uskottu  lääkärien  teh¬ 
täväksi.  Nyt  koko  itäisessä  Saksassa  ei  tietenkään  ole  kovin  montaa  lääkäriä 
jäljellä,  joten  Gertlerin  huoli  puoskaroinnin  lisääntymisestä  vaikutti  hyvin  perus¬ 
tellulta. 


Hymanin  malliskeptikko 

Oregonin  yliopiston  psykologian  professori  Ray  Hyman  väänsi  rautalangasta  hy¬ 
vän  skeptikon  mallin.  Hän  totesi,  ettei  pelkkä  pseudotieteellisten  väitteiden  kriit¬ 
tinen  arvostelu  riitä,  sillä  se  kohdistuu  aina  vain  yhteen  ongelmaan  kerrallaan. 
Hyman  kertoi  omista  pseudopsykologioita  käsitelleistä  kursseistaan,  joilta  oli  ker¬ 
tynyt  varsin  negatiivisia  kokemuksia:  vaikka  opiskelijat  kurssin  aikana  pystyjät¬ 
kin  suhtautumaan  kriittisesti  kulloinkin  tarkasteltavana  olleeseen  oppiin,  vaikutus 
asennoitumiseen  kurssin  jälkeen  oli  ollut  vähäinen. 

Tärkeämpää  kuin  yksittäisten  oppien  kritisointi  onkin  opettaa  ihmisiä  itse 
arvioimaan  asioita.  Tämän  päämäärän  saavuttamiseksi  on  Hymanin  mukaan 
opetettava  oikeaa  kriittistä  asennetta,  annettava  yksinkertainen  menetelmä  tut¬ 
kittavan  opin  arvioimiseksi  ja  harjoiteltava  menetelmän  soveltamista  todellisilla 
esimerkeillä. 

Arviointia  varten  Hyman  esitti  muistilistan  kysymyksistä,  joihin  uuteen  oppiin 
törmäävän  pitäisi  yrittää  vastata.  Tällaisia  kysymyksiä  ovat  muun  muassa: 

-  Millaisen  uskomusjärjestelmän  kanssa  oikein  olemme  tekemisissä? 

-  Millaisia  väitteitä  esitetään?  (Myös  implisiittiset  väitteet  on  otettava  huo¬ 
mioon) 

-  Mitä  todisteita  opin  puolesta  on  olemassa? 

-  Tukevatko  todisteet  todellakin  väitteitä? 

-  Millaisia  todisteita  tarvittaisiin  väitteiden  perusteluiksi? 

-  Mitä  vaihtoehtoisia  syitä  voisi  olla  sille,  että  ihmiset  uskovat  esitettyihin  väit¬ 
teisiin? 

Arvioinnissa  pitäisi  soveltaa  ns.  kohteliaisuusperiaatetta  (principle  of  chari- 
ty):  perusteluja  on  arvosteltava  niiden  vahvimmassa  muodossa,  eikä  puututtava 
niiden  heikkouksiin.  Sen  jälkeen  myös  kritiikki  on  tukevammalla  pohjalla. 

Hyvä  skeptikko  ei  esitä  tuomaria,  vaan  antaa  ihmisten  tehdä  omat  johto¬ 
päätöksensä  esitettyjen  tosiasioiden  avulla.  Tämä  kylläkin  vaatii  jo  melkoista 
taitoa.  Hänen  kritiikkinsä  pitäisi  myös  olla  rakentavaa.  Vielä  vaikeampaa.  Ja 
tärkeimpänä  kaikesta:  hän  osaa  tarvittaessa  myös  pitää  suunsa  kiinni.  Joillekin 
lähes  mahdotonta. 

Hyman  on  tiivistänyt  malliskeptikkonsa  ominaisuudet  artikkelissaan  Proper 
Criticism.  (Jos  epäilet  omaa  pätevyyttäsi  väittelyssä,  voit  saada  siitä  kopion 
Matti  Virtaselta.)  Ja  lopuksi,  Hymanin  omaa  esimerkillistä  tapaa  noudattaen 
kertaamme  hänen  kahdeksan  kultaista  neuvoaan: 

1.  Valmistaudu:  ennakoi  mahdolliset  kysymykset  ja  vastaväitteet. 

2.  Tee  tavoitteesi  selväksi:  aiotko  vain  purkaa  omia  patoutumiasi  vai  saada  ai¬ 
kaan  jotakin  pysyvämpää? 

3.  Tee  kotiläksysi:  kerää  tietosi  alkuperäisistä  lähteistä  äläkä  luota  huhupuheisiin 
ja  satunnaisiin  lehtijuttuihin. 

4.  Älä  ylitä  omaa  pätevyyttäsi:  opettele  sanomaan  "en  tiedä",  ja  ole  valmis 
etsimään  oikea  asiantuntija. 

5.  Anna  tosiasioiden  puhua  puolestaan:  jos  olet  kunnolla  valmistautunut,  voit 
huoletta  antaa  kuulijoiden  tai  lukijoiden  tehdä  omat  johtopäätöksensä. 

6.  Ole  tarkka:  jos  vaadimme  vastapuolelta  objektiivisuutta,  meillä  on  velvollisuus 
esittää  omat  näkökantamme  tarkasti  ja  selkeästi. 

7.  Noudata  kohteliaisuusperiaatetta. 

8.  Vältä  ennakkoluuloilla  ladattuja  sanavalintoja:  jos  vastaväittäjä  käyttää  tun¬ 
teellisia  ilmauksia  ja  tavoittelee  sensaatiota,  me  emme  vajoa  heidän  tasolleen 
emmekä  vastaa  "samalla  mitalla". 


Voi  pyhä  polkupyörä! 

Alankomaiden  skeptikkojen  puheenjohtaja  Cornelis  de  Jager  sai  Brysselin  kokouk¬ 
sen  yhteydessä  CSICOPin  vuosittain  myöntämän  In  Praise  of  Reason  -palkinnon. 
Alankomaiden  skeptikkoseura  perustettiin  1987,  puolisen  vuotta  oman  yhdistyk¬ 
semme  jälkeen.  Kuinka  ollakaan,  myös  hollantilaiset  valitsivat  seuransa  nimeksi 
Skepsiksen  (Stiohting  Skepsis)  ja  neljä  kertaa  vuodessa  ilmestyvän  lehtensä  ni¬ 
meksi  Skeptikon  (Skepter).  Jos  tässä  ei  ole  kyse  yliluonnollisesta  sattumuksesta, 
niin  ainakin  plagioinnista.  Asia  voidaan  kuitenkin  painaa  villaisella,  koska  de 
Jagerin  Skepsis  on  hoitanut  asiansa  mallikkaasti:  lehti  on  aivan  erinomainen, 
ja  tilaajia  yli  600  (meillä  vain  140).  De  Jager  sanoikin  kiitospuheessaan,  että 
palkinto  kuuluu  koko  yhdistykselle  enemmän  kuin  hänelle  itselleen. 

Esitelmässään  de  Jager  riemastutti  yleisöä  parodioimalla  Piazzi  Smythin  op¬ 
peja  suuren  pyramidin  mittasuhteisiin  kätkeytyvistä  ihmeellisyyksistä.  Alanko¬ 
maissa  tyypillinen  ilmestys  on  polkupyörä.  Siksi  de  Jager  onkin  perustanut  "syk- 
losofiaksi"  nimeämänsä  uskonnon,  joka  perustuu  hänen  oman  pyöränsä  neljään 
mittaan:  tangon,  polkimen  varren  ja  ohjaustangon  pituuteen  sekä  pyörän  hal¬ 
kaisijaan.  Näitä  lukuja  kombinoimalla  voidaan  varsin  tarkasti  lausua  sellaiset 
luonnonvakiot  kuten  gravitaatiovakio,  valon  nopeus,  hienostruktuurivakio  jne. 
Mittayksikkönä  de  Jager  käyttää  pyhää  pyörätuumaa  ( H B I ,  Holy  Bike  Inoh), 
jonka  pituus  on  17  milliä. 

Vastaavanlaisia  parodioita  on  esitetty  ennenkin.  Mm.  Martin  Gardner  on 
löytänyt  huomattavan  määrän  yhteyksiä  luonnonvakioiden  ja  Yhdysvaltain  pää¬ 
kaupungissa  sijaitsevan  suuren  obeliskin,  VVashingtonin  monumentin  väliltä.  Itse 
asiassa  lähes  minkä  tahansa  lukujen  avulla  voidaan  pienellä  askartelulla  konst¬ 
ruoida  kaikki  halutut  suureet.  Näillä  yhteensopivuuksilla  ei  ole  mitään  merkitystä, 
koska  etukäteen  ei  ole  mitenkään  selvää,  mitä  suuretta  minkäkin  kombinaation 
tulisi  esittää.  Kokeilemalla  löydetään  aina  jokin  luvuista  muodostettu  lauseke, 
joka  vastaa  jotakin  luonnossa  esiintyvää  lukua  jossakin  yksikköjärjestelmässä. 

de  Jager  käsitteli  jonkin  verran  myös  a  priori- ja  a  posteriori-todennäköisyyksien 
eroa.  Ihmiset  eivät  usein  ole  kovin  hyvin  perillä  todennäköisyyslaskennasta,  jo¬ 
ten  aivan  väistämättömiäkin  asioita  voidaan  pitää  ihmeellisinä.  Jos  kirjoitatte 
nyt  paperille  umpimähkäisen  15-numeroisen  luvun  ja  katsotte  sitä,  tuntuuko  ih¬ 
meelliseltä,  että  päädyitte  juuri  tuohon  lukusarjaan?  Sen  todennäköisyys  a  priori 
—  ennen  toimitusta  —  oli  nimittäin  vain  0,000  000  000  000  001  Mutta  siinä 
se  vain  on,  de  Jager  naurahti.  Hän  vertasi  tätä  esimerkkiään  keskusteluun  ns. 
antrooppisesta  periaatteesta,  jonka  mukaan  maailmankaikkeus  luonnonlakeineen 
on  olemassa  ihmistä  varten.  Tämän  periaatteen  mukaan  kaikki  ei  voi  olla  sat¬ 
tumaa,  koska  pienikin  muutos  missä  tahansa  luonnonvakiossa  tuhoaisi  elämän 
edellytykset  maailmasta. 

de  Jagerin  mukaan  koko  keskustelu  antrooppisesta  periaatteesta  on  hakoteillä, 
koska  siinä  on  sotkettu  a  priori- ja  a  posteriori  -todennäköisyydet.  Samaan  suden¬ 
kuoppaan  lankeavat  omalla  tavallaan  kreationistit,  jotka  eivät  ota  uskoakseen, 
että  näin  jalo  ja  ihmeellinen  otus  kuin  ihminen  olisi  voinut  syntyä  "sattumal¬ 
ta".  Tässä  lienee  syytä  muistaa  Martin  Gardnerin  tokaisu,  jonka  mukaan  elämän 
esiintymisen  todennäköisyys  maapallolla  on  tasan  1.  Täällä  ollaan! 


Astrologia  on  rasismia 

Tähtitieteilijä  Jean  Claude  Pecker  College  de  Francesta  pahoitteli  hänkin  omassa 
esitelmässään  todennäköisyyslaskennan  väärinkäyttöä  ja  suuren  yleisön  tilastotie¬ 
teellistä  lukutaidottomuutta.  Myös  hän  kehotti  varomaan  a  priori- ja  a  posteriori- 
todennäköisyyksien  eroa  ja  antoi  huutia  antrof iselle  periaatteelle. 

Ranskan  fyysikkoseuran  puheenjohtaja  Evry  Schatzman  hahmotteli  omaa  ihan¬ 
nettaan  tieteellisen  ajattelun  opettamisesta:  yksityiskohtien  pänttäämisen  sijas¬ 
ta  opiskelijat  pitäisi  saada  ajattelemaan,  kysymään  oikeita  kysymyksiä,  raken¬ 
tamaan  hypoteeseja  ja  suunnittelemaan  kokeiden  järjestämistä.  Schatzmanin 
mukaan  skeptisyys  on  tämän  tieteellisen  ajattelun  keskeinen  osa. 

Schatzman  otti  keskustelussa  tiukan  kannan  astrologisia  luonneanalyyseja  vas¬ 
taan.  Hän  sanoi,  että  jos  horoskooppimerkkejä  käytetään  työhönotossa  ihmisten 
luokitteluun,  kysymyksessä  on  rasismiin  verrattava  sorto.  Ranskassa  tämä  ver¬ 
taus  menee  hyvin  perille,  koska  suhtautuminen  muukalaisvihaan  ja  rasismiin  on 
viime  vuosina  jakanut  kansaa  jyrkästi  kahteen  leiriin.  Schatzman  olisi  voinut  eh¬ 
dottaa,  että  SOS  racisme  -kansaliikkeen  rinnalle  pitäisi  perustaa  SOS  astrologie 
-liike.  (Miten  olisivat  "Älä  tutki  tähtimerkkiäni"  -rintanapit?) 

James  Randi  moitti  oman  esitelmänsä  alkuksi  muut  puhujat  —  varsin  aiheel¬ 
lisesti  —  heille  varatun  ajan  ylittämisestä,  ja  arveli  tohtorisyndrooman  iskeneen. 
Randihan  väittää  kiven  kovaan,  että  kun  ihminen  on  saanut  PhD-arvonimen,  hän 
ei  enää  osaa  sanoa  kahta  yksinkertaista  asiaa:  "Olin  väärässä"  ja  "En  tiedä". 
Sama  asenne  johtaa  ilmeisesti  siihen,  että  oma  sanoma  muuttuu  paljon  tärkeäm¬ 
mäksi  kuin  muiden,  ja  esitelmä  venyy. 

Muuten  Randi  kertoi  Nostradamuksesta,  joka  paljastuu  hänen  uudessa  kirjas¬ 
saan  luterilaiseksi,  inkvisitiota  pelkääväksi  herraksi,  jonka  "ennustukset"  olivat 
mystiikan  verhoon  puettua  ajankohtaista  katolisen  kirkon  ja  hallitsijoiden  kri¬ 
tiikkiä.  Kirja  ilmestyy  alkusyksystä,  ja  siihen  palataan  tämän  lehden  tulevissa 
numeroissa. 

Randilla  oli  myös  uusi  versio  vanhasta  jutusta:  tähtitietelijä.  matemaatik¬ 
ko,  tietokoneinsinööri  ja  skeptikko  olivat  automatkalla  Montanan  vuoristossa, 
kun  ikkunasta  näkyi  musta  lammas.  Tähtitieteilijä:  "Lampaat  Montanassa  ovat 
mustia".  Matemaatikko:  "Ei  suinkaan,  voimme  sanoa  vain,  että  ainakin  tämä 
lammas  on  musta".  Insinööri:  "Olette  molemmat  väärässä,  koska  voimme  sa¬ 
noa  vain,  että  yhden  montanalaisen  lampaan  yksi  puoli  on  musta".  Skeptikko: 

"Oikeastaan  voimme  sanoa  vain,  että  näyttää  siltä,  että  yhden  montanalaisen 
lampaan  yksi  puoli  on  musta". 


ESP  ja  seitsemän  kääpiötä 

Kokouksen  viimeinen  puhuja  oli  Ghentin  yliopiston  filosofian  professori  E.  Ver- 
meersch,  joka  kävi  kovaan  hyökkäykseen  kaikkea  satuilua  vastaan.  Hänen  mu¬ 
kaansa  tietoa  on  monenlaista,  ja  sitä  voidaan  ryhmitellä  ikään  kuin  sisäkkäisiin 
ympyröihin:  keskellä  ovat  ne  asiat,  joiden  tiedämme  olevan  niin  totta,  että  niitä 
ei  tarvitse  todistaa.  Esimerkiksi:  Kaksi  plus  kaksi  on  neljä  ja  Aurinko  nousee 
huomenna. 

Vermeersohin  mielestä  sellaiset  paranormaaleiksi  kutsutut  asiat  kuten  aistien 
ulkopuolinen  havainnointi  ja  psykokineesi  loukkaavat  todeksi  havaittuja  luonnon¬ 
lakeja  niin  pahasti,  että  ne  voidaan  panna  samaan  ympyrään  Lumikin  ja  seitse¬ 
män  kääpiön  kanssa.  Tällaisia  asioita  ei  tietenkään  tarvitse  ryhtyä  kokeellisesti 

todistamaan  -  paitsi  tietysti  pedagogisessa  mielessä,  suuren  yleisön  valistamisek¬ 
si. 

Vermeerschille  vastaväittäjäksi  ryhtyi  Alankomaiden  Skepsiksen  sihteeri  Rob 
Nanninga,  jonka  mielestä  skeptikoiden  on  oltava  valmiita  testaamaan  erilaisia 
väitteitä  myös  käytännössä.  Keskustelu  alkoi  jo  hieman  kiihtyä,  kun  puheenjoh¬ 
tajana  toiminut  de  Jager  valitettavasti  lopetti  sen.  Hän  kai  arveli,  että  mieli¬ 
piteen  vaihto  tästä  asiasta  on  hedelmätöntä.  Vermeersch  tuntui  todellakin  niin 
vakuuttuneelta  omassa  asiassaan,  että  hänen  kantansa  tuskin  olisi  muuttunut. 


Nothing  leaves  the  body 

Psykologi  (entinen  para-)  Susan  Blackmore  Bristolin  yliopistosta  kertoi  lyhyesti 
ruumiistapoistumistutkimuksista.  Hän  oli  lukenut  raportteja,  joissa  selostettiin 
yrityksiä  mitata  hiiren  astraaliruumiin  (olisiko  hiirellä  sielu?)  poistumista  kuolin- 
hetkellä.  Tässä  oli  käytetty  oikein  hiukkasfysiikasta  tuttua  kuplakammiota,  jonka 
keskelle  oli  tehty  hiirulaiselle  pieni  lasinen  pesä.  Kun  hiiren  niskaan  pudotettiin 
tappavaa  myrkkyä,  kammiossa  olevaan  kaasuun  olisi  hypoteesin  mukaan  pitä¬ 
nyt  jäädä  pieniä  kuplavanoja  astraaliruumiin  reitille.  Blackmoren  mukaan  näissä 
kokeissa  ei  löydetty  yhtään  astraaliruumista. 

Blackmore  selitti  myös  pahaan  tajuttomuus-  ja  kriisitilanteeseen  usein  liit¬ 
tyvää  tunnelikokemusta  sekä  omaa  teoriaansa  ruumiistapoistumisesta.  Tunneli 
on  hänen  mukaansa  seurausta  silmän  fysiologista,  joka  keskittää  normaalinäön 
estyessä  ärsykkeet  pyöreäksi  tunneliksi,  jonka  päässä  saattaa  näkyä  valoa.  Sa¬ 
man  kokemuksen  voi  saada  aikaan  huumeilla  tai  jopa  painamalla  silmämuniaan 
voimakkaasti  parin  minuutin  ajan.  Älkää  ihmeessä  kokeilko,  koska  tähän  tarkoi¬ 
tukseen  sopivat  huumeet  ovat  kiellettyjä,  ja  huolimaton  painelu  voi  vahingoittaa 
silmän  linssiä. 

Ihmisen  tajunta  siirtyy  Blackmoren  mukaan  ruumiin  "ulkopuolelle"  silloin,  kun 
se  ei  pysty  saamaan  ympäristöstään  riittävästi  havaintoja.  Tajunta  koettaa  silloin 
pitää  itsensä  koossa  korvaamalla  puuttuvia  aistihavaintoja  muistista  ottamillaan 
vanhoilla  kuvilla,  jotka  usein  ovat  tallentuneet  lintuperspektiivissä.  Ihminen  itse 
ei  tuolloin  ymmärrä  sekoiltavansa  mennyttä  nykyhetkeen,  joten  ruumiista  pois¬ 
tumisen  tunne  voi  olla  todella  vahva.  "Nothing  leaves  the  body".  Blackmore 
kiteytti  oman  monivuotisen  tutkimuksensa  tuloksia. 

Spermainen  sunnuntai  Sipoossa 

Skepsiksen  kesäretki  Lemminkäisen  temppeliin  19.8.90 

Kari  Saari 


lor  Bock  on  monille  tuttu  Suomenlinnan  pitkäaikaisena  oppaana  ja  eräille  myös 
entisenä  näyttelijänä  ja  tanssijana.  Nykyään  hän  toimii  free  lance  -oppaana  ja 
kokopäivätoimisena  eksentrikkona.  Jälkimmäinen  rooli  vei  miehen  entisen  työn¬ 
antajansa  epäsuosioon:  Ehrensvärd-seura  ei  erityisemmin  halunnut  pitää  palve¬ 
luksessaan  loria,  jonka  tietojen  mukaan  Viapori  oli  ollut  olemassa  jo  muinai¬ 
sina  aikoina,  jolloin  siellä  sijaitsi  Auringon  temppeli,  lor  kuitenkin  itse  kiistää 
milloinkaan  eksyneensä  opastusohjelmissaan  1700-lukua  muinaisempiin  aikoihin. 
Joka  tapauksessa  lor  on  puheidensa  perusteella  kuin  lihaksi  tullut  muinaisuus, 
sillä  hän  näyttää  olevan  kaikki  se  mitä  on  jäljellä  pohjoismaisesta  esikristillisestä 
yhteiskuntajärjestyksestä,  sosiaalisista  normeista,  etiikasta  ja  tiedosta,  lor  epäi¬ 
lee  syntinsä  olevan  siinä,  ettei  ole  saanut  formaalia  opillista  sivistystä.  Tämän 
puutteen  hän  sanoo  paikanneensa  uppoutumalla  1700-luvun  historiaan  Intiassa 
viettämiensä  talvikausien  aikana. 


lorin  saaga 

Kaiken  tietonsa  lor  esittää  perimätietona  ja  kutsuu  sitä  mytologiaksi.  Kerto¬ 
muksen  on  selvästi  tarkoitus  olla  "the  greatest  Story  ever  told",  ja  siinä  löytävät 
paikkansa  niin  Kalevalasta  tutut  hahmot  kuin  Joulupukkikin  Omaksi  lönnro- 
tikseen  on  lor  saanut  helsinkiläisen  taiteilijan  Erkki  Pirtolan,  jonka  lor  Bock 
-aiheinen  "video,  teksti  ja  kivi-installaatio"  on  ollut  nähtävillä  Mytologia  Suo¬ 
messa  -näyttelyssä  Espoossa. 

lor  oli  ystävällisesti  kutsunut  Skepsiksen  tiluksilleen  Sipoon  Gumbostrandiin 
tutustumaan  mytologiaansa  sekä  työhön  kallioon  suljetun  "Lemminkäisen  temp¬ 
pelin"  avaamiseksi.  Perimätiedon  mukaan  oli  temppeli  suljettu  vuonna  987  ja 
tuhannen  vuoden  kuluttua  elävällä  Bockilla  olisi  oikeus  sen  avaamiseen,  lor  on 
nyt  tuo  Bock,  joten  työt  ovat  olleet  käynnissä  muutaman  vuoden  ajan. 

Beckin  suvun  mytologian  mukaan  on  nykyinen  Uusimaa  ollut  maailman  kes¬ 
kus.  Täällä  Ukko  eli  Väinämöinen  hallitsi  vanhimman  poikansa  Sepon  eli  ku¬ 
ninkaan  kautta.  Ukon  nuorin  poika  oli  (arvo)nimeltään  Lemminkäinen,  ja  hän 
hoiti  kaiken  valtakunnassa  tarvittavan  siittämisen.  Tämän  arvonimen  hän  sai 


16 


SKEPTIKKO  8,  kesä/syksy  1990 


27-vuotiaana.  Uudenmaan  ympärillä  olevat  maat  ja  ylipäätään  kaikki  maail¬ 
man  maat  olivat  Uudenmaan  alaisuudessa  ja  saivat  hallitsijoikseen  omat  Ukkon¬ 
sa,  jotka  olivat  Lemminkäismiehen  ja  tietyn  Disa-luokan  naisen  voimakastekoisia 
jälkeläisiä,  joita  kutsuttiin  Raheiksi.  Kukin  Rabi  hedelmöitti  omassa  maassaan 
ylimmän  yhteiskuntaluokan  naiset,  jonka  jälkeen  tämän  yhteiskuntaluokan  mie¬ 
het  siittivät  lähinnä  alempana  olevan  luokan  naisten  lapset.  Alimmalla  portaalla 
olevilla  mäkitupalaismiehillä  ei  ollut  siitosoikeutta  lainkaan. 


...ja  sitten  Lemminkäisen  temppeliin... 

Jääkautta  edeltäneellä  ajalla  kultaa  ei  tarvinnut  kaivaa  vaivalloisesti  maan  sisäl¬ 
tä,  vaan  sitä  oli  runsaasti  saatavilla  maan  päällä.  Tästä  kullasta  ihmiset  tekivät 
Auringon  kunniaksi  suuria  määriä  erilaista  esineistöä,  jotka  Rabit  kuljettivat  Raa- 
sepurin  linnaan.  Kunkin  Uudenmaan  Ukon  hallituskautena  kertyneet  kultaesineet 
koottiin  Lemminkäisen  temppeliin  erillisiin  kamareihin  ja  kultaa  pitäisi  olla  ker¬ 
tyneenä  200  km  leveydeltä... 


Uskotko? 

lor  itse  selitti,  ettei  mytologia  ole  uskon  tai  epäuskon  asia,  vaan  se  on  joko 
ymmärrettävä  tai  sitten  ei.  On  kuitenkin  hieman  hankalaa  lähteä  kertomaan, 
että  "myytti  on  niinku  sillai  toisella  tasolla  true,  kelaatsä?",  kun  kallion  kylkeen 
ilmestyy  kuorma-auton  mentävää  reikää  ja  Bockin  maaomaisuus  on  kiinnitettynä 
louhintatöiden  lainoituksen  vuoksi. 

Minun  ei  ole  vaikea  kuvata  loria  valloittavaksi  persoonallisuudeksi  ja  hulvat¬ 
tomaksi  kertojaksi.  Hän  on  molempia.  Gumbostrandissa  oli  käyntihetkellämme 
tusinan  verran  kansainvälistä  joukkoa:  lorin  tuttavia  Goasta  Intiasta  ja  toivioret- 
keläisiä  ainakin  Ruotsista  ja  Saksasta.  Kesäaurinko  kuumotti  ja  pitkätukkaiset 
pojat  ja  kauniit  hippitytöt  lehahtivat  kasvoille  kuin  ikuisen  60-luvun  iloisesta  kom¬ 
muunista  (ja  kehottivat  syömään  viinirypäleitä).  Juttelin  puolisen  tuntia  erään 
Stuttgartista  lähtöisin  olevan  nuoren  miehen  kanssa.  Hän  kertoi  kyllästyneensä 
uskontoihin;  hän  oli  käynyt  niitä  läpi  ilmeisesti  enemmän  kuin  osaisin  luetella,  lo¬ 
rin  puheissa  oli  hänen  mukaansa  juuri  se  hyvä  puoli,  että  siinä  ei  tarvinnut  uskoa 
mihinkään.  Kysyin,  uskoiko  hän  temppelin  olemassaoloon,  johon  hän  vastasi, 
ettei  usko  mihinkään.  Mutta  hän  sanoi  kyllä  ymmärtävänsä. 

En  sitten  jaksanut  kiusata  ihmisiä  kysymyksillä  siitä,  noudattavatko  he  lorin 
menetelmää  ymmärryksensä  lisäämiseksi:  joka  aamu  olisi  kunkin  miehen  juotava 
omaa  spermaansa.  Muinainen  spermasysteemi  on  yksi  lorin  mieliaiheita,  ja  tari¬ 
nan  konnan  osa  lankeaa  katoliselle  kirkolle,  joka  kahtalaisesti  edesauttoi  ihmis¬ 
kunnan  nykyiseen  rappioonsa.  Ensiksikin  holtiton  seksuaalisuus  sai  vallan,  kun 
kuka  tahansa  saattoi  avioitua  kenen  kanssa  tahansa  ja  vielä  rakastella  aiemmin 
ainoan  sallitun  ajan  eli  juhannuksen  ulkopuolella.  Toiseksi  katoaa  autoerootti- 
nen  sperma  oman  suun  sijasta  nykyisin  vessanpyttyihin,  ja  tälläkin  tavalla  häviää 
ihmisen  luova  voima  kierron  ulkopuolelle. 

Useampikin  skepsisläinen  taisi  ahdistella  loria  sen  suhteen,  onko  "mytologia" 
valmis,  onko  hän  sen  valmiina  vastaanottanut  ja  onko  hän  tehnyt  siihen  mitään 
omia  lisäyksiä,  iorin  väite  oli  edelleen  se.  että  kaikki  on  sukutraditiota  lorin  esi¬ 
tyksessä  informaatio  siirretään  erityisen  "äänijärjestelmän"  kautta.  Suomen  ja 
ruotsin  kielisiä  sanoja  pilkotaan  ja  osasia  yhdistellään  sen  mukaan,  miten  ymmär¬ 
rys  antaa  myöten;  uusia  yhdistelmiä  ja  assosiaatioita  "kelataan",  osa  hylätään, 
osa  hyväksytään.  (Esimerkiksi:  Ukon  nimi  oli  Uudenmaan  aasereiden  kielellä  Per 
ja  ympäröivien  maakuntien  vaanereiden  kielellä  Väinämöinen.  Kun  hän  lauloi, 
oli  se  Perin  värssy,  mutta  katoliset  muuttivat  sanan  merkityksen  negatiiviseksi: 
pervers.  Tämän  taisi  kyllä  Juice  Leskinenkin  kerran  oivaltaa...) 


Pimeä  puoli 

Skepsiksen  retken  aikoihin  olin  itse  vastikään  palannut  runsaan  vuoden  pituisel¬ 
ta  matkalta  Papua-Uudesta-Gumeasta,  jossa  asuin  eräässä  kylässä  maaseudulla. 
Ja,  rehellisesti  sanoen,  enpä  olisi  välittänyt  tavata  lor  Bockin  tapaista  henkilöä 
siellä  —  en  ainakaan  ensimmäiseksi.  Entä  jos  olisin  tavannut?  Ei  olisi  tarvinnut 
tuoda  tyhjiä  nauhoja  kotiin,  mutta  melko  pian  olisi  muukalaisen  korvaan  kuiskat¬ 
tu,  että  mieshän  "toktok  nabaut",  puhuu  tolkuttomia.  Miten  sattuikaan,  mutta 
kyläni  oli  katolinen,  ja  hartain  kaikista  oli  muuan  kirkkopalvelija.  Juuri  hänestä 
minulle  sitten  kerran  kuiskattiin,  että  hänellä  on  aivan  omat  juttunsa.  Kyläläisten 
mytologia  oli  tietysti  täynnä  mitä  oudoimpia  tapauksia,  varsinkin  kun  raamatul¬ 
liset  ainekset  olivat  siihen  sekoittuneet,  ja  olin  hieman  utelias  kuulemaan,  mitä 
mies  oikein  puhuisi.  Kerran  hän  tulikin  viereeni,  osoitti  erästä  kukkulaa,  ja  sa¬ 
noi:  "Kauan  sitten  Jumala  meni  naimisiin  tuon  vuoren  kanssa."  En  minä  tuota 
nyt  niin  merkillisenä  asiana  olisi  pitänyt  —  oli  kummempiakin  kuultu  —  mutta 
se  tietysti  ratkaisi,  että  kukaan  muu  ei  jakanut  hänen  uskoaan.  Jos  hänestä 
olisi  tullut  profeetta  ja  hän  olisi  saanut  opetuslapsia,  se  olisi  taas  ollut  eri  asia. 
Mutta  jos  olisin  itse  ryhtynyt  hänen  opetuslapsekseen?  Olisiko  se  lisännyt  tietoa 
tuosta  miehestä  ja  hänen  yksityisestä  myytistään;  vaiko  vain  minusta  itsestäni, 
muukalaisesta? 

Ihmisillä  on  kulttuuristaan  ja  aivan  yksilöllisistäkin  seikoista  johtuen  kovin  eri¬ 
laiset  rajat  uskottavan,  epäuskottavan,  ymmärrettävän  ja  yliluonnollisen  suhteen, 
lor  Bockin  eksentrismin  ehkä  piinallisin  puoli  liittyy  hänen  kielelliseen  assosiaa- 
tiomenetelmäänsä,  joka  lataa  koko  symboliympäristön  raskaaksi  merkityksistä, 
jotka  kuitenkin  ovat  pelkkää  satunnaista  kohinaa  koko  muulle  ihmiskunnalle.  Mi¬ 
käli  lor  tosiaan  on  saanut  tietojensa  rungon  kertomallaan  tavalla,  kuuntelemalla 
20  vuoden  ajan  äitinsä  ja  tämän  sisaren  kertomuksia,  on  uskomisen  vaikeudesta 
huolimatta  ymmärtäminen  helppoa.  Vaikka  kuulunkin  niihin,  joille  ymmärtämis¬ 
tä  vielä  huomattavasti  edesauttaisi  ainakin  yhden  288-kiloisen  kultapukin  kosket¬ 
taminen,  tuntuvat  tällaiset  made  in  Finland  -psykoosit  koko  lailla  Nostradamusta 
ja  Umberto  Ecoa  läheisemmiltä. 

Skeptistä  keskustelua  tietokoneverkoissa 


Markku  Javanainen 


Kansainvälisissä  tietokoneverkoisssa  on  useita  kokous-  ja  keskustelujärjestelmiä, 
joissa  käsitellään  erilaisia  "paranormaaleja"  ja  speudotieteellisä  ilmöitä.  Suurin 
ja  kiinnostavin  näistä  on  nevvs-järjestelmässä  oleva  sci.skeptical-kokous.  News- 
järjestelmä  on  eräänlainen  elektroninen  ilmoitustaulu,  johon  lähetetyt  viestit  saa¬ 
vuttavat  verkossa  mukana  olevat  tietokoneet  parin  päivän  sisällä.  Esimerkiksi 
Pohjois-Amerikassa  kirjoitetut  tekstit  ovat  useimmiten  tulleet  Suomeen  saman 
päivän  aikana. 

Sci.skeptical-kokoukseen  kirjoitetaan  päivittäin  noin  10-50  puheenvuoroa.  Kah¬ 
den  viimeisen  viikon  aikana  kirjoitetut  viestit  ovat  vapaasti  kaikkien  luettavissa  ja 
kommentoitavissa.  Keskustelu  näyttää  lainehtivan  aaltomaisesti:  Esimerkiksi  tä¬ 
män  vuoden  elokuussa  suuria  keskusteluja  on  käyty  mm.  kiropraktiikasta  (n.  50 
kirjoitusta),  ufoista  (n.  100  kirjoitusta),  pallosalamoista,  skeptisestä  suhtautu¬ 
misesta  yleensä  ja  tiedeuskosta.  Kirjoitusten  taso  vaihtelee  kahvipöytäjutustelun 
tyylisistä  heitoista  pitkiin  tieteellisiin  artikkeleihin.  Monilla  kirjoittajilla  näyttää 
olevan  lähteinä  Prometheus  Books  -kustantamon  julkaisut  ja  eri  maissa  ilmes¬ 
tyvät  skeptiset  lehdet.  Yksi  kokouksen  parhaista  puolista  on  se,  että  se  ei  ole 
samanmielisten  nyökyttelyseura  vaan  foorumilla  käydään  aitoa  väittelyä.  Kui¬ 
tenkin  karkean  arvioni  mukaan  noin  kaksi  kolmasosaa  keskustelijoista  suhtautuu 
erittäin  kriittisesti  "rajatieteisiin". 

Kokouksessa  julkaistaan  myös  eräiden  skeptisten  lehtien  sisällysluettelot  sään¬ 
nöllisin  väliajoin  (mm.  Skeptical  Inquirer  ja  New  Zealand  Skeptic),  kirjojen  ni¬ 
mikkeitä  ja  kiinnostavimpien  lehtiartikkelien  referenssitiedot.  Lähes  aiheesta  kuin 
aiheesta  saa  nopeasti  lähdeviitteitä  lähettämällä  kyselyn  kokoukseen.  Useat  aut¬ 
tavat  erittäin  mielellään  toisella  puolella  maapalloa  olevaa  samasta  aihepiiristä 
kiinnostunutta  henkilöä. 

Juuri  ennen  tämän  jutun  kirjoittamista  lukemani  viimeisin  puheenvuoro  sci.- 
skepticalissa  koski  James  Randia.  Eräs  yhdysvaltalainen  keskustelija  varoitti  lii¬ 
kaa  luottamasta  Randin  väitteisiin  parapsykologiasta.  Lähteenä  hänellä  oli  The 
Journal  of  the  American  Society  for  Psychical  Research  -lehdessä  (voi  84,  Jan 
1990)  julkaistu  G.  Hansenin  artikkeli,  jossa  on  kuulemma  dokumentoituna  lukui¬ 
sia  Randin  tekemiä  ilmeisiä  virheitä.  Joten  seurataan  jatkokeskustelua. 

Parhaillaan  on  menossa  väittely  ns.  vuoden  1947  Trumanin  kirjeen  aitoudes¬ 
ta.  Tunnettu  ufoihin  kriittisesti  suhtautuva  tutkija  Philip  Klass  hävisi  äskettäin 

1000  dollarin  vedon  eräästä  kirjeeseen  liittyvästä  seikasta  Stanton  Friedmannil¬ 
le.  Ufoistit  saivat  siis  syyn  hehkuttaa  osavoitollaan.  Eräs  kokoukseen  osallistuja 
faksasi  keskustelun  itse  Klassille.  Tulistunut  Klass  selittelee  asiaa  nyt  avustajan¬ 
sa  välityksellä  kokouksessa.  Eikä  passaa  vaan  korottaa  panoksia  kirjepokerissa. 
Klass  heitti  juuri  sei. skepsis  -kokouksen  välityksellä  Friedmannille  kolme  yhteensä 
3500  taalan  vetoa. 

Suurin  osa  kokoukseen  kirjoittelevista  on  yhdysvaltalaisia,  kanadalaisia,  eng¬ 
lantilaisia,  australialaisia  ja  uusiseelantilaisia.  Jonkin  verran  näyttää  olevan  myös 
mannereurooppalaisia  osallistujia.  Keskustelukielenä  on  englanti. 

Viestien  lukeminen  ja  kirjoittaminen  ei  edellytä  mitään  erityisiä  atk-taitoja. 
Useimmissa  verkkoon  kuuluvissa  tietokoneissa  järjestelmän  nimeen  kuuluu  sana 
news.  Esimerkiksi  Helsingin  yliopiston  Vax-koneessa  nimenä  on  rnews.  Vaxissa 
järjestelmä  saadaan  käyttöön  yksinkertaisesti  komennolla  Setup  rnews,  jonka 
jälkeen  annetaan  komento  rnews.  Tämän  jälkeen  valitaan  jokin  järjestelmän 
lähes  tuhannesta  erilaisesta  kokouksesta.  Sci.skeptioal  kokukseen  pääsee  anta¬ 
malla  komennon  select  sci.skeptical.  Viesteistä  voi  valita  luettavakseen 
otsikoiden  perusteella  vain  haluamansa.  Omien  viestien  kirjoittaminen  aloite¬ 
taan  komennolla  post.  Teknisiä  lisätietoja  saa  mm.  Timo  Harmon  oppaas¬ 
ta  Tietokoneavusteinen  viestintä  Helsingin  yliopiston  Vax-ympäristössä,  jota 
saa  yliopiston  Laskentakeskuksesta  (puh.  90-7084195).  Verkko,  jossa  news- 
viestit  jaetaan,  on  maailman  laajin;  Ainakin  Unix-,  IBM-  ja  Vax-koneista  siihen 
on  helppo  päästä.  Kysele  tietoja  lähimmältä  atk-vastuuhenkilöltä. 

Helsingin  yliopiston  Vaxin  PortaCom-järjestelmässä  on  myös  kokous  nimeltä 
FLIMFLAM  -  KESKUSTELUA  "RAJ  ATI  ETEISTÄ".  Kokousta  ei  ole  ainakaan 
toistaiseksi  liitetty  mihinkään  verkkoon  eli  siihen  pääsevät  mukaan  vain  Helsingin 
yliopiston  Vaxin  käyttäjätunnuksen  omistavat  henkilöt.  Ilmeisesti  osallistujapiirin 
suppeuden  vuoksi  keskustelu  siinä  on  ollut  varsin  niukkaa. 

Myös  kansainvälisillä  ns.  postituslistoilla  on  keskustelua  mielenkiin-  toista 
aiheista.  Mm.  tieteellisistä  väärennöksistä  (a  la  Benveniste)  on  korkeatasois¬ 
ta  keskustellua  listalla,  jonka  saa  tilattua  esim.  Vaxista  käsin  mail-osoitteella 
jnet%,"listserv@finhutc".  Tilaus  tehdään  lähettämällä  ilman  otsikkoa  vain 
yhden  rivin  viesti:  "SUB  SCIFRAUD  oma  nimi”. 

Voin  antaa  Skeptikko-lehden  lukijoille  järjestelmien  käyttöön  liittyviä  neu¬ 
voja.  Puhelin  töihin  7084627,  kotiin  710227.  EMAIL-osoitteet:  Decnetissä 
H YLK:: JAVANAINEN,  EARN/BITNETissä  JAVANAINEN@FINUH  ja  Internetissä  j  a - 
vanainen@cc.helsinki.fi. 

Lehdistökatsaus 


Humpuuki  kannattaa 

Kuten  lehtiä  lukevat  jäsenemme  hyvin  tietävät,  taikuri  James  Randi  vieraili  Suo¬ 
messa  heinä-elokuussa.  Uusi  vierailu  voi  olla  edessä  hyvinkin  pian,  sillä  Randi  on 
lupautunut  neuvonantajaksi  tiedekeskus  Heurekan  aistit  ja  illuusio  -näyttelyyn. 
Randi  tuo  mukanaan  suuriin  illuusiotemppuihin  erikoistuneen  kollegansa  Jerry 
Andrusin,  joten  Heurekan  kävijöille  on  odotettavissa  todella  maaginen  näyttely. 

Randin  tämän  kesän  vierailu  oli  osaksi  lomaa.  Hän  halusi  seurata  auringonpi¬ 
mennystä,  joten  veimme  hänet  Pohjois-Karjalan  parhaalle  mahdolliselle  tähistys- 
paikalle,  Skeptikon  päätoimittajan  rappiotilalle  Liperiin.  Vasta  jälkeenpäin  selvisi, 
että  näkyvyys  olisi  ollut  parempi  Helsingissä. 

Helsingin  Sanomat  haastatteli  Randia  perusteellisesti  ja  julkaisi  3.  elokuu¬ 
ta  tiedesivullaan  jutun  "vanhasta  huijarista",  joka  paljastaaa  rajatiedon  ja  myös 
tieteen  silmänkääntäjiä.  Artikkelin  yhteydessä  esiteltiin  myös  Nils  Mustelinia  ja 
Skepsis-yhdistystä  sekä  mainostettiin  Randin  luentotilaisuutta  Helsingin  yliopis¬ 
tolla  7.  elokuuta. 

HS:n  lisäksi  myös  Suomen  Kuvalehti  kertoi  Randin  luennosta  ennakkojutus- 
saan.  Jutut  olivat  sen  verran  näyttäviä,  että  kiinnostus  luentoa  kohtaan  ylitti 
kaikki  odotuksemme.  Sali  oli  varattu  kolmellesadalle  mutta  tulijoita  oli  kaksin 
verroin  enemmän.  Onneksi  saimme  seuraavaksi  päiväksi  varattua  suuremman 
salin  toista  esitelmää  varten,  mistä  kiitos  yliopiston  joustavalle  henkilökunnalle. 

Aamulehdessä  julkaistiin  11.  elokuuta  kolmen  paistan  juttu  otsikolla  "Hum¬ 
puukista  tuli  tungos".  Toimittaja  piti  kymmenen  markan  ovimaksua  "passelina", 
mutta  kirjoitti  kuitenkin,  että  "humpuuki  se  on,  mikä  kannattaa.  Niin  tässäkin: 
Skepsis-yhdistys  kuittasi  lipputuloja  3000  markkaa..."  (Kuka  muistaa  Aamulehti- 
konsernin  viime  vuoden  tuloksen?)  Humpuukista  kiinnostuneille  pieni  lisävihje: 
ensi  talvena  kannattaa  lähteä  Heurekaan  paheksumaan  heidän  lipputulojaan. 

Aamulehden  toimittaja  oli  myös  sitä  mieltä,  että  Randi  sai  "tolkuttomasti" 
julkisuutta.  Tämä  oli  erityisen  hauska  kuulla  sen  jälkeen  kun  oli  kaksi  viikkoa 
yrittänyt  saada  televisiotoimittajia  kiinnostumaan  vieraastamme.  Paikalla  oli  lo¬ 
pulta  vain  ruotsinkielinen  ajankohtaistoimitus.  Heidänkin  raporttinsa  alkoi  väit¬ 
teellä,  jonka  mukaan  Randin  mielestä  yliluonnollisia  ilmiöitä  ei  voi  olla  olemassa. 
Tämä  lehti  ei  ehkä  tavoita  ihan  kaikkia  televisionkatsojia,  mutta  kirjattakoon 
silti:  Randi  ei  ole  väittänyt  mitään  tuollaista,  eivätkä  nuo  sanat  sovi  kenenkään 
muunkaan  skeptikon  suuhun. 

Saattaa  kuullostaa  hieman  yllättävältä,  mutta  kristillisissä  piireissä  Randin  vie¬ 
railuun  suhtauduttiin  vallan  tavattoman  myönteisesti.  Juhani  Simojoki  kirjoitti 
Kirkko  ja  Kaupunki  -lehden  kolumnissaan,  että  "Randin  tapaiset  "järjen  ristiret- 
keläiset"  auttavat  näkemään  harhojen  läpi".  Kristityn  Vastuun  pääkirjoituksessa 
todettiin  puolestaan,  että  "Randi  tekee  kristityille  suuria  palveluksia  kiertäes¬ 
sään  ympäri  maailmaa  ja  paljastaessaan  huuhaa-ilmiöitä".  Kuten  odottaa  sopii, 
molemmissa  kirjoituksissa  tarjottiin  kuitenkin  skeptikoille  Jumalaa:  Simojoen 
mukaan  "järki  ei  kuitenkaan  ole  riittävä  lääke".  Kristityn  Vastuu  toivoi,  että 
Randi  ja  muut  skeptikot  "epäilisivät  omaa  epäilyään  suhteessa  Jumalaan",  mitä 
se  sitten  tarkoittaakin. 

Huomionarvoinen  juttu  Randista  ilmestyi  myös  Kauppalehden  Optiossa  23. 
elokuuta.  Artikkelin  otsikon  mukaan  "Liikemiestä  voi  vetää  nenästä  yhtä  helposti 
kuin  kadunmiestä". 

Option  lukijat  ovat  liikealan  ihmisiä,  jotka  —  kuten  kaikkien  muidenkin  alojen 
ihmiset  —  luulevat  olevansa  muita  vastustuskykyisempiä  huijauksille.  Randin 
haastattelu  antanee  heille  jonkin  verran  miettimistä.  "Business-ihmiset  sortuvat 
astrologiaan  ynnä  muuhun  humpuukiin  aivan  yhtä  helposti  kuin  muutkin",  Optio 
lainaa  Randia. 

Randista  kertovissa  jutuissa  liioitellaan  usein  hänen  epäluuloisuuttaan,  kuten 
Finlands  Svenska  televisionin  lähetyksessä  saatiin  nähdä.  Optio  ei  tietenkään  tee 
samaa  virhettä,  vaan  toteaa  asiallisesti,  että  "hän  ei  väitä,  että  kaikki  yliluon¬ 
nollinen  ja  ei-järjellinen  olisi  mahdotonta.  Hän  haluaa  vain  päästä  katsomaan, 
onnistuuko  väitetty  uroteko  valvotussa  kokeessa". 

Käsiala  paljastaa  älykkyytesi 

Tiesittekö,  että  "grafoanalyysia"  pidetään  Euroopassa  tieteenä,  jota  opetetaan 
tohtoritasolla  peräti  kahdessatoista  yliopistossa,  ja  joka  on  pakollinen  aine  opet¬ 
tajankoulutuksessa. 

Tällaisia  asioita  kertoi  elokuun  puolivälissä  New  York  Timesin  haastattelema 
grafoanalyytikko  eli  käsialapsykolgi  Paula  Jean  Slier.  Hänen  mukaansa  käsiala- 
analyysi  on  yksi  nykyaikaisen  soveltavan  psykologian  haara,  jota  käytetään  yhä 
enemmän  mm.  petostutkinnan  yhteydessä,  avioliittoneuvonnassa,  kouluissa  op¬ 
pilaiden  ainevalintojen  arvioinnissa  ja  ihmisten  itsetuntemuksen  lisäämisessä.  "Oh¬ 
jaan  ihmisiä  pois  urilta,  jotka  eivät  sovi  heille",  Slier  kertoo. 

Käsiala-analyysin  tutkinnon  voi  jutun  mukaan  suorittaa  Chicagossa  sijaitse¬ 
van  "International  handwriting  analysis"  -yhdistyksen  18  kuukauden  mittaisella 
kurssilla.  Yhdistyksen  on  perustanut  vuonna  1933  herra  nimeltä  Milton  N.  Bun¬ 
ker  (sic).  Slier  kertoo,  että  analyysin  tulokset  ovat  tarkkoja,  koska  käsialaa 
mitataan  "tieteellisesti"  viiva  viivalta.  Hänen  mukaansa  tämä  tieteellinen  mene¬ 
telmä  paljastaa  mm.  tunteet,  luonteenlaadun,  sosiaaliset  asenteet,  suorituskyvyn 
rajat,  luontaisen  älykkyyden  ja  luonteen  kehittämiskelpoiset  alueet.  Ohessa  pal¬ 
jastuvat  "esimerkiksi"  myös  henkilön  tahdonvoima,  energisyys,  päättäväisyys, 
tunne-elämän  voimakkuus.  Grafoanalyysin  suosio  perustuu  siihen,  että  "se  toi¬ 
mii",  Slier  kehuu.  Hän  myöntää  kuitenkin,  että  aivan  kaikkea  käsialasta  ei  saada 
selville:  muilla  keinoin  tutkittavaksi  on  jätettävä  pituus,  paino,  ikä,  sukupuoli, 
kansallisuus,  uskonto,  rotu  sekä  vasen-  tai  oikeakätisyys. 

Slierin  haastatteluun  ei  ole  liitetty  sanaakaan  epäilyä  grafoanalyysin  mahdol¬ 
lisista  ongelmista,  vaikka  hänen  väitteidensä  kiistanalaisuus  pitäisi  olla  selvää. 
Tällaista  journalismia  tapaa  hyvin  harvoin  New  York  Timesissa,  mutta  sattuu¬ 
han  sitä  paremmissakin  piireissä.  Yksi  hyvä  puoli  Slierin  haastattelussa  on:  siinä 
mainitaan  nimeltä  muutamia  suuryrityksiä,  jotka  käyttävät  hänen  firmansa  pal¬ 
veluksia.  Mukaan  mahtuvat  Citicorp,  Mobil,  Equitable  Life,  Prudential,  Exxon 
ja  Sears,  Roebuck  &  Co.  Jos  kätesi  vapisee,  älä  yritä  heille  töihin. 

Lukijoilta 


Kirjastot  ja  "new  age" 

Matti  Virtasen  lehdistökatsauksessa  (Skeptikko  7,  kevät  1990)  sai  kyytiä  Kir¬ 
jastolehden  new  age  -teemanumero  ja  siinä  sivussa  kirjastoala  yleisemminkin. 
Haukut  olivat  paikallaan,  numero  oli  harvinaisen  masentava.  Koska  kirjastoalan 
henkistymisen  vaihe  ei  mielestäni  kuitenkaan  onneksi  ole  ihan  sitä,  mitä  MV 
uumoilee,  pari  jatkokommenttia. 


Kysynnän  ja  tarjonnan  paineet 

Yleisesti  ottaen  kirjastot  eivät  ole  erityisen  herkkiä  hankkimaan  ja  välittämään 
huuhaata.  Valtaosin  valinnoista  päättävät  kirjastonhoitajat  ovat  monipuolisesti 
ja  akateemisesti  kouliintuneita  ihmisiä,  jotka  joutuvat  valintatyössään  kriittisesti 
pohtimaan  kaupallisen  tarjonnan  monia  kummallisuuksia. 

Kriittisyyden  toteuttamisessa  on  kuitenkin  vaikeuksia,  joita  ei  aina  ole  helppo 
ylittää.  Yhtäällä  ovat  tarjonnan  ja  kysynnän  paineet,  toisaalla  alalla  omaksutut 
eettiset  periaatteet. 

Yksittäisen  valitsijan  kriittisyydestä  riippumatta  aineistojen  tarjonta  on  mitä 
on.  Kirjastot  eivät  pysty  vaikuttamaan  siihen,  mitä  meillä  ja  muualla  julkais¬ 
taan.  Vaikka  kirjastojen  sanotaan  mahdollistavan  hankinnoillaan  suomenkielisen 
runouden  julkaisemisen,  erilaisen  huuhaan  julkaisemista  tuskin  voitaisiin  estää  tai 
vähentää  edes  sataprosenttisella  hankintaboikotilla. 

Yhtä  vaikeaa  on  estää  kirjastojen  käyttäjiä  innostumasta  julkaistusta  huu¬ 
haasta  ja  kysymästä  sitä  kirjastosta.  Kirjastot  voivat  parhaimmillaankin  vaikut¬ 
taa  ihmisten  ajatuksiin  vain  niillä  palveluilla,  joita  kirjastoon  hankitaan.  Ei-oon 
tarjoaminen  innokkaalle  kysyjälle  johtaa  todennäköisemmin  ko.  aineiston  osta¬ 
miseen  omaksi,  ei  innostuksen  sammumiseen. 


Eettinen  koodi 

Vaikeinta  on  kuitenkin  valintatyön  eettinen  perusteleminen.  Kirjastoalalla  hy¬ 
väksyttiin  vuoden  1989  alussa  eettinen  koodi  otsikolla  "Kirjastotyön  periaatteet" 
(Kirjastolehti  1/89  s.  16-17),  jonka  mukaan  "Kirjastotyön  tavoitteena  on  tur¬ 
vata  kaikille  ihmisille  osallisuus  ihmiskunnan  henkisen  kulttuurin  saavutuksiin. 

Kirjaston  työntekijät  edistävät  tiedon  ja  ajatusten  vapaata  kulkua  tarjoamalla 
asiakkaiden  käyttöön  monipuoliset  kokoelmat,  niihin  liittyvät  palvelut  ja  oman 
asiantuntemuksensa."  Edelleen  korostetaan,  että  "Kirjastotyön  lähtökohtana  on 
kunnioitus  käyttäjiä  kohtaan.  Kirjaston  työntekijöiden  tulee  kohdella  asiakkaita 
tasavertaisesti ..." 

Suppeasanaisen  koodin  perusteluissakaan  ei  oteta  kantaa  kirjastoaineistojen 
sisältöön  tietoteoreettisessa  mielessä,  vaan  pidetään  tärkeinä  tavoitteina  "katta¬ 
vuutta  ja  monipuolisuutta  sekä  asiakaskunnan  tarpeita".  Omakohtaisestikin  olen 
havainnut,  että  suhtautuminen  kirjastoaineiston  sisältämän  tiedon  objektiiviseen 
totuudellisuuteen  on  kirjastonhoitajille  aika  ongelmallista.  Siksi  kirjastonhoitajat 
valitsevat  ristiriitaisten  paineiden  keskellä  mieluummin  valjun  suvaitsevaisuuden 
(jota  tiukka  skeptikko  voi  pitää  välinpitämättömyytenä)  kuin  ryhtyvät  peräämään 
uskottavuuden  tai  luotettavuuden  astetta. 

Alalla  ollaan  nykyään  melko  herkkiä  syytöksille  holhouksesta,  sensuroinnista  ja 
kasvattamisesta.  Yksikään  kirjasto  ei  halua  leimautua  paikaksi,  jossa  edistetään 
tai  vastustetaan  jotain  tiettyä  aatetta  tai  ajatussuuntaa.  Sen  sijaan  tarjonnas¬ 
sa  vallitsee  kuin  ympäröivän  yhteiskunnan  pienoisheijastuksena  "moniarvoisen 
valinnanvaran"  herruus. 


Mitä  älykästä  voimme  siis  tehdä? 

Itse  uskon,  että  on  turha  pelätä  tai  luulla  kirjastojen  ryhtyvän  sen  paremmin  "new 
agen”  kuin  minkään  muunkaan  vastaavaan  ilmiön  erityiseksi  puolestapuhujaksi, 
vaikka  kulloisenkin  boomin  aikana  siltä  voi  joskus  tuntua.  Sen  sijaan  on  varmaa, 
että  kirjastojen  kokoelmista  tulee  löytymään  myös  tulevaisuudessa  aineistoa,  joka 
saa  skeptikon  mielen  ärtymään.  Se  muodostaa  kuitenkin  vain  suhteellisen  pienen 
osan  kokonaistarjonnasta,  minkä  lisäksi  ainakin  joissakin  kirjastoissa  kiistellään 
jatkuvasti  valinnan  periaatteiden  toteuttamisesta. 

Tärkeämpää  mielestäni  on,  että  kirjastoihin  voidaan  hankkia  myös  sellaista 
aineistoa,  joka  kritisoi  kunnolla  huuhaan  olemusta.  Siksi  Matti  Virtasen  kai¬ 
paamaa  "älykästä”  on  kirjoittaa  ja  julkaista  paljon  lisää  Paholaisen  asianaja¬ 
jan  tyyppistä  aineistoa.  Itse  asiassa  tarvitsemme  kunnollisen  "vastalääkkeen" 
jokaisen  huuhaan  alalajin  osalta,  yleisteoksiin  tarttuvat  vain  valmiiksi  skeptiset 
luonteet. 

Samasta  syystä  olisi  varmasti  hyvä  kyetä  popularisoimaan  Skeptikko-lehteä 
ainakin  ulkoisesti,  jos  mielitään  sen  levittävän  kiriastojen  kautta  kriittistä  elä¬ 
mänasennetta.  En  tarkoita,  että  kirjastojen  lehtihankinnat  tehdään  kansikuvien 
perusteella,  mutta  valtavassa  yleisessä  lehtitarjonnassa  on  merkityksensä  sillä, 
miltä  lehti  näyttää.  Suunta  on  ollut  koko  ajan  hyvä,  mutta  vieläkin  houkuttele¬ 
vammaksi  Skeptikko  voidaan  tehdä. 

En  yritä  pestä  ammattikuntaani  viattomaksi,  kyllä  kirjastojen  hankinnoissa  on 
paljon  mekaanista  kustantajien  kumartelua  ja  henkistä  laiskuutta,  joiden  seurauk¬ 
sena  kuntalaisten  rahoja  käytetään  milloin  mitenkin  huonosti.  Mutta  haluamme 
tai  emme,  kirjastot  ovat  viime  kädessä  aina  vain  yksi  yhteiskunnassamme  tuotet¬ 
tujen  ja  levitettävien  hengentuotteiden  jakelukanava,  jonka  voimana  on  tarjota 

näitä  tuotteita  pitkällä  historiallisella  jännevälillä  ja  ilman  kaupallisen  tuloksen 
tekemisen  pakkoa.  Tällaisina  laitoksina  kirjastot  voivat  toimia  uteliaan  ja  kriitti¬ 
sen  ihmisen  omakohtaisen  kasvamisen  apuna.  Huuhaan  vastustamiseen  ne  voivat 
tarjota  samat  keinot  kuin  levittämiseenkin. 


Heikki  Poroila 
kirjastonhoitaja  Vantaalla 


Akupunktuuri,  käyttökelpoinen  hoitomuoto  myös  skeptikolle 

Lisäykseksi  edellisessä  lehdessä  No  7  olleeseen  kirjoitukseen  Tärkeintä,  ettei 
hoidosta  ole  haittaa : 

Akupunktuurin  itämainen  historia  on  niin  pitkä,  että  on  samantekevää,  käy¬ 
tettiinkö  sitä  ensi  kerran  3000  vai  7000  vuotta  sitten.  Muidenkin  kansojen  kult¬ 
tuuriperinnössä  on  viitteitä  stimulaatiohoitojen  käytöstä  vaivojen  poistamiseksi 
(esim.  saamelaisten  taulaarninen). 

Akupunktuuri  pääsi  länsimaisen  julkisuuden  valokeilaan,  kun  presidentti  Nixon 
vieraili  Kiinassa  vuonna  1971.  Neulahoitodemonstraatio  tarjottiin  maailmanlaa¬ 
juisesti  ihmeteltäväksi.  Perinteisen,  selittämättömäksi  koetun  hoitotavan  vaiku¬ 
tusmekanismien  penkominen  pani  alulle  nykymuotoisen  kivuntutkimuksen.  Sen 
mukana  syntyi  uusi  tapa  selittää  muidenkin,  jo  yleiseen  käyttöön  hyväksyttyjen 
kivunlievitysten  vaikutusmekanismia. 

Suomessa  akupunktuuri  tuli  virallisesti  julkisuuteen  vuonna  1972,  jolloin  pro¬ 
fessori  Y.  Omura  USA:sta  demonstroi  Työterveyslaitoksella.  Samana  vuonna 
Kainuun  keskussairaalassa  suoritettiin  nielurisojen  poisto  akupunktiopuudutuk- 
sessa.  Akupunktuurin  asemalle  Suomessa  oli  varmasti  eduksi,  että  siitä  kiinnos¬ 
tuivat  myös  ja  ennen  kaikkea  lääkärit. 

Suomen  lääkäreiden  akupunktioyhdistys  (SLA)  perustettiin  vuonna  1972.  Jä¬ 
senikseen  se  ottaa  hakemuksesta  vain  laillistettuja  lääkäreitä,  hammaslääkäreitä 
ja  eläinlääkäreitä.  Yhdistyksen  jäsenmäärä  on  noin  400.  Joukkoon  toivotaan 
ennen  kaikkea  käytännön  lääkäreitä,  ei  pelkkiä  pistelyyn  rajoittuneita  "neulan- 
heittäjiä". 

Sääntöjen  mukaan  SLA: 

-  edistää  tieteellisen  toiminnan  avulla  akupunktuurin  kehitystä  ja  käytännöllistä 
soveltamista  maassamme 

-  vaalii  hyvää  yhteisymmärrystä  akupunktuuria  harrastavien  lääkäreiden  kes¬ 
kuudessa 

-  huolehtii  niistä  heidän  yhteisistä  ammatillisista  ja  muista  eduistaan,  jotka  eivät 
ole  taloudellisia. 

Vuoden  1975  lokakuussa  lääkintöhallitus  määritteli  akupunktion  lääketieteel¬ 
liseksi  fysikaaliseksi  hoitomenetelmäksi.  Vuonna  1981  LKT,  yleislääketieteen  do¬ 
sentti  Seppo  Y.T.  Junnila  teki  mainion  väitöskirjan  Akupunktuuri  kivunhoito- 
menetelmänä  terveyskeskuksessa. 

Kansaneläkelaitos  hyväksyy  akupunktuurin  lääketieteelliseksi  hoitomuodoksi 
ja  kunnallinen  virkaehtosopimus  rinnastaa  akupunktuurin  muihin  lääkärin  teke¬ 
miin  toimenpiteisiin.  Näillä  "hyväksymisillä"  lienee  kannustava  vaikutus  hoidon 
käytölle  terveyskeskuksissa,  jonne  se  parhaiten  soveltuukin. 

Kuten  mikä  tahansa  oikein  käytetty  hoitomuoto,  akupunktuurikin  on  vain 
yksi  ase  lääkärin  taistelussa  kipua  ja  kärsimystä  vastaan.  Potilaan  huolellinen 
tutkiminen  ja  diagnoosiin  pyrkiminen  ennen  akupunktiohoitoon  päätymistä  on 
oleellisen  tärkeää.  Teknisesti  akupunktuuri  on  tavattoman  yksinkertainen  hoito 
lääkärin  peruskoulutuksen  saaneelle.  Vain  täysi  tohelo  voi  saada  akupunktiolla 
aikaan  suoranaista  vahinkoa.  Tällaisia  toheloita  on  esiintynyt,  mutta  nämä  ovat 
aina  osoittautuneet  puoskareiksi  eli  kauniimmin  sanottuna  maallikkoparantajiksi. 

Olen  runsaat  kymmenen  vuotta  käyttänyt  kipupotilaitteni  hoitoon  myös  aku¬ 
punktuuria.  Minulle  on  riittänyt  hyvien  hoitotulosten  selitykseksi  akupunktuurin 
vaikutusmekanismeihin  perehtyneiden  tutkijoiden  arvelu,  että  neulottelu  tiettyi¬ 
hin,  sopivasti  (huom.  ei  umpimähkään!)  valittuihin  kehon  pisteisiin  aiheuttaa 
perifeerisen  stimuluksen,  joka  muuttaa  hermojen  välittäjäaineiden  (serotoniini, 
endogeeniset  opiaatit,  substanssi-B  jne)  pitoisuuksia  eri  osissa  keskushermostoa 
niin,  että  potilas  kokee  neulahoidon  vaikuttavan  lieventävästi  hänen  vaivaansa. 
Kun  hoito  toistetaan  kolmesta  viiteen  kertaan,  tapahtuu  vaikutuksen  kumuloitu¬ 
minen.  Johtuvatko  akupunktuurin  myönteiset  vaikutukset  hoidosta,  hoitamisesta 
vai  hoitajasta,  jääköön  spekuloimatta. 

Joka  tapauksessa  akupunktiohoidolla  olen  itsenikin  hämmästykseksi  saanut 
autetuksi  kivuista  kärsiviä  potilaitani.  Kroonikot  (esim.  nivelrikkoiset,  reumaati- 
kot,  migreenipotilaat)  tarvitsevat  yleensä  tehosteneulottelun  pari  kertaa  vuodes¬ 
sa,  mutta  esim.  urheilu- ja  rasitusvammoihin  riittää  useimmiten  yksi  "kuuri". 

Lisäksi  akupunktiohoidon  "sivuvaikutukset"  ovat  olleet  pääsääntöisesti  myön¬ 
teisiä;  unettomuus  poistunut,  jalat  lakanneet  palelemasta,  suonenvedot  vähenty¬ 
neet  yms.  Hoito  puree  noin  70  %:ssa  tapauksista.  Huonoiten  se  näyttää  auttavan 
potilaita,  joilta  puuttuu  halu  parantua  (jotka  esim.  elättelevät  toivoa  eläkkeelle 
pääsemisestä  tai  sairauspäivärahoista).  Tällaisia  tapauksia  en  nykyisin  yritäkään 
hoitaa  akupunktiolla.  Samoin  pyrin  välttämään  hypokondrikkojen  pistelyä,  ties 
minkä  uuden  vaivan  moinen  hoito  toisi  tullessaan. 

Merkittävä  osa  lääkäreistä  suhtautuu  nykyään  akupunktiohoitoon  asiallises¬ 
ti  ja  tunnekuohuitta.  Useimmille  suomalaisista  akupunktuuria  käyttävistä  lää¬ 
käreistä  se  edustaa  yhtä  stimulaatiohoidon  muotoa,  joka  on  yksinkertainen  ja 
oikeissa  käsissä  turvallinen  käyttää. 

Periaatteessa  Suomessa  vain  laillistetut  lääkärit,  hammaslääkärit  ja  eläinlää¬ 
kärit  saavat  käyttää  neulahoitoa  potilailleen.  Puoskareita  silti  löytyy,  mutta  jos 
tällaiseen  hoitoon  hakeutuu,  jää  diagnoosi  yleensä  tekemättä  ja  tauti  saattaa  olla 
sellainen,  johon  parempiakin  hoitomenetelmiä  on  tarjolla.  Lisäksi  hoitovastuu  jää 
"ilmaan". 

Viikon  mittaisia  akupunktuurin  peruskursseja  lääkäreille,  hammaslääkäreille  ja 
eläinlääkäreille  järjestää  Tampereen  yliopiston  täydennyskoulutuskeskus.  Sove¬ 
liain  ajankohta  peruskurssille  lienee  muutama  vuosi  valmistumisen  jälkeen,  jol¬ 
loin  nuori  lääkäri  on  oppinut,  että  vain  osa  sairauksista  voidaan  lääketieteellisin 
keinoin  parantaa,  ja  että  omat  kyvyt  kohdata  potilaat  kaikkine  ongelmineen  tun¬ 
tuvat  kovin  rajallisilta.  Pieni  ammennus  traditiota  ja  poikkitieteellisyyttä  tekee 
silloin  terää,  mutta  ei  ennen  kuin  oma  käsitys  lääketieteen  mahdollisuuksista  on 
selkiytynyt. 


Tuire  Lehtosalo 

yleislääketieteen  erikoislääkäri, 
SLA:n  hallituksen  jäsen 

Skepsiksen  tiedotuksia 

Yhdistyksen  jäsenmaksu  on  75  markkaa  vuodessa.  Tämä  sisältää  Skeptikko- 
lehden  tilauksen.  Lehden  voi  myös  tilata  samaan  hintaan  liittymättä  yhdistyksen 
jäseneksi.  Muutamat  jäsenet  ovat  ilmeisesti  käsittäneet,  että  lehden  tilauksesta 
pitäisi  maksaa  erikseen,  koska  yhdistykselle  on  tullut  joitakin  150  markan  suori¬ 
tuksia.  Menettelemme  heidän  kohdallaan  niin,  että  myös  ensi  vuoden  jäsenmaksu 
merkitään  maksetuksi. 


Edellä  Heikki  Poroila  toivoi  parannusta  Skeptikon  ulkoasuun.  Toimitus  yhtyy 
tähän  toivomukseen  täydellisesti.  Asia  on  ollut  mielessä  jo  pitkään,  mutta  epä¬ 
luuloisina  ihmisinä  halusimme  ensin  nähdä,  tuleeko  koko  lehdestä  yhtään  mitään. 
Kun  nyt  toiminta  näyttää  vakiintuvan,  aiomme  lopultakin  paneutua  myös  lehden 
ulkoiseen  olemukseen.  Toivomuksia  ja  kommentteja  otetaan  mielihyvin  vastaan. 
Muutokset  toteutetaan  todennäköisesti  ensi  vuoden  alussa. 

Jos  haluat  liittyä  Skepsiksen  jäseneksi,  lähetä  allaoleva  lomake  täytettynä  Skep¬ 
siksen  sihteerille,  jolta  voit  myös  kysellä  lisätietoja  yhdistyksestä  (osoite  löytyy 
sivulta  2). 


Jäsenanomus 

Nimi 

Ammatti  ja  oppiarvo 

Lähiosoite 

Postitoimipaikka 

Puhelin 

Työpaikka 

Lähiosoite 

Postitoimipaikka 

Puhelin 

Kokemus  Skepsiksen  toimialaan  liittyvistä  asioista,  mahdolliset  aihetta  sivuavat 
julkaisut,  jäsenyys  muissa  tieteellisissä  yhdistyksissä,  erityiset  mielenkiinnon  koh¬ 
teet  (jatka  tarvittaessa  kääntöpuolelle  tai  käytä  erillistä  paperia): 


Hyväksyn  Skepsis-yhdistyksen  säännöissä  määritellyt  tarkoituksen  ja  toimintape¬ 
riaatteet  (kts.  lehden  takakansi)  ja  haluan  liittyä  yhdistyksen  jäseneksi. 

Päiväys 

Allekirjoitus 

English  summary 


Because  Finnish  is  a  rather  difficult  language,  we  have  finally  decided  to  publish 
brief  English  summaries  in  order  to  help  our  foreign  colleagues  who  will  receive 
this  magazine.  We  would  be  very  pleased  to  see  other  magazines  do  the  same. 

One  of  the  most  remarkabie  events  in  Finland  last  summer  was  a  total  solar 
eclipse.  Unfortunately,  due  to  typical  Finnish  vveather,  not  very  many  managed 
to  see  it.  Flovvever,  it  caused  some  amusing  incidents. 

And  there  was  darkness,  Hannu  Karttunen 

Being  very  cynical,  we  could  say  that  if  somebody  dies  after  relying  on  crank 
medicine,  it's  his  own  fault.  But  sometimes  there  is  no  free  choice.  Obscure 
methods  for  selecting  employees  are  becoming  very  common  in  Europe.  If  the 
employer  bases  his  decision  on  graphology  or  astrology,  the  applicant  is  left  total  ly 
defenseless. 

A  comical  and  expensive  Story,  Nils  Mustelin 

Joensuu  is  a  city  located  in  the  middle  of  the  track  of  the  total  solar  eclipse.  A 
local  psychics  group  promised  to  remove  the  clouds  if  the  city  paid  them  100 
000  marks  (about  25  000  US  dollars).  Unfortunately,  the  city  declined,  and  the 
eclipse  was  not  seen.  Some  astrologers  boasted  that  the  astronomers  had  got 
the  time  vvrong  by  one  hour. 

Skeptics'  meeting  in  Brussels,  Hannu  Karttunen,  Matti  Virtanen 
Statistics  from  different  countries  and  different  times  were  presented,  but  it  seems 
that  it's  impossible  to  compare  them  reliably.  Some  highlights  of  the  meeting  inc- 
luded  Ray  Flyman's  instructions  for  a  perfect  skeptic,  Susan  Blackmore's  Studies 
on  out  of  body  experiences,  and  Cornelis  de  Jager's  holy  cyclosophy. 

Spermatic  Sunday  in  Sipoo,  Kari  Saari 

Skepsis  spent  an  enjoyable  Sunday  in  Sipoo,  vvhere  ior  Bock  is  making  excava- 
tions  to  find  ancient  Lemminkäinen's  temple.  lor's  saga  is  based  on  his  "sound 
System",  associations  derived  from  mainly  Finnish  and  Swedish  words.  The  prac- 
tical  side  involves  drinking  ones  own  sperm  every  morning. 

Skeptical  discussion  in  computer  networks,  Markku  Javanainen 
The  news  bulletin  board  System  is  accessible  from  most  university  Computers. 
The  sei. skeptical  meeting  contains  discussion  on  current  paranormal  issues,  and 
can  be  recommended  to  ali  skeptics. 


Skepsis  on  1987  perustettu  suomalaisten  skeptikkojen  yhdistys.  Skep¬ 
siksen  toimintaperiaatteet  ovat  samantapaiset  kuin  yhdysvaltalaisen 
CSICOPin  (Committee  for  the  Scientific  Investigation  of  Claims  of 
the  Paranormal),  mutta  se  toimii  täysin  itsenäisesti  vaikkakin  yhteis¬ 
työssä  CSICOPin  ja  muiden  vastaavien  järjestöjen  kanssa. 

Yhdistyksen  säännöissä  mainitaan  Skepsiksen  tarkoituksesta  ja  pe¬ 
riaatteista  seuraavaa: 

Yhdistyksen  tarkoitus  on: 

-  Edistää  paranormaaleja  ilmiöitä  koskevien  väitteiden  objektiivista 
ja  puolueetonta  tieteellistä  tutkimusta,  ottamatta  näiden  väittei¬ 
den  paikkansapitävyyteen  kantaa  apriorisin,  tutkimusta  edeltävin 
perustein. 

-  Ylläpitää  tällaisesta  tutkimuksesta  kiinnostuneiden  ihmisten  ver¬ 
kostoa  sekä  pitää  yhteyttä  vastaavanlaisiin  yhteisöihin  kotimaassa 
ja  ulkomailla. 

-  Julkaista  paranormaaleja  ilmiöitä  koskevia  väitteitä  tutkivia  artik¬ 
keleja  ja  kirjoja  sekä  laatia  tällaisia  väitteitä  sisältävien  julkaisujen 
bibliografioita. 

-  Järjestää  alaan  liittyviä  kokouksia  ja  konferensseja  sekä  harjoittaa 
valistus-  ja  tiedotustoimintaa. 

Yhdistys  on  poliittisesti,  aatteellisesti  ja  uskonnollisesti  sitoutumaton. 

Yhdistyksen  hallitus  voi  hyväksyä  anomuksesta  yhdistyksen  jäseneksi 
yksityishenkilöitä  ja  oikeuskelpoisia  yhteisöjä,  jotka  hyväksyvät  edellä 
mainitut  yhdistyksen  periaatteet. 


